Kaozeal:sañskriteg - Wikeriadur\nSanskriteg, e geriadur Roparz Hemon. Iskis ar c'hiz a lak huñvre da dreiñ en hunvre en un tu, ha konsul ha sanskriteg, da dreiñ e koñsul ha sañskriteg en tu all, hervez distagadur ar galleg. Distagadurioù all zo, ha n'eo ket distagadur ar galleg a zo da gadarnaat. Bianchi-Bihan 25 C'hwe 2008 da 02:48 (UTC)\nDont a ra ar ger eus संस्कृत (saṃskṛta) a c'hoarvez eus tri akṣara (silabenn) : सं (saṃ) ; स्कृ (skṛ) ha त (ta). Skrivet eo an hini kentañ स (sa) gant un anusvāra (ar pik a-us d'an akṣara) a vez notet "ṃ" en treuzlizherennadur. Diskouez a ra an anusvāra-se e ranker friañ ar vogalenn "a" a zo er silabenn-se. N'eus ket "n" ebet en distagadur sañskritek. Perak e vije distaget unan e brezhoneg neuze ? --Yun (kaozeal) 25 C'hwe 2008 da 05:56 (UTC)\nPelloc'h e c'haller mont: perak skrivañ "n", gant "~ " pe hep hini ? Bianchi-Bihan 25 C'hwe 2008 da 09:57 (UTC)\nDaoust hag-eñ emaout o kaozeal eus ar ger sañskritek atav, pe eus an doare-skrivañ peurunvan dre vras ? --Yun (kaozeal) 26 C'hwe 2008 da 09:13 (UTC)\nWar-lerc'h fatadur ar vogalenn, hini an "n"?Bianchi-Bihan 26 C'hwe 2008 da 11:15 (UTC)\nEmaon o komz eus ur c'hemm skritur didalvoud ha noazus evit a sell ar gerioù sanskriteg/sanskritek. Bianchi-Bihan 26 C'hwe 2008 da 11:20 (UTC)\nNe zeskin netra dit pa lavarin e vez skrivet an pa vez distaget [ãn], hag añ pa vez distaget [ã]. Dre ma tistager [sãs'kritːek] ez eo sañskriteg a ranker skrivañ hervez an doare-skrivañ peurunvan.\nPetra sinifi « War-lerc'h fatadur ar vogalenn, hini an "n" » ? --Yun (kaozeal) 27 C'hwe 2008 da 10:22 (UTC)\nDre ma tistagan sanskriteg e talc'hin d'ober evel Roparz Hemon.\nFatadur ar vogalenn, ur skrid gant Gwendal Denez, embannet n'ouzon ket pelec'h ken. Bianchi-Bihan 27 C'hwe 2008 da 11:12 (UTC)\nHag eus pelec'h e teu an n a zistagez ? Eus doare-skrivañ ar galleg ?--Yun (kaozeal) 27 C'hwe 2008 da 11:39 (UTC)\nEus doareoù distagañ hon holl yezhoù amezek all (nemet hini ar galleg, war-bouez an anv w:fr:San-Antonio (série) evel-just): saozneg (an eil tostañ), spagnoleg, kembraeg, ... hag un toullad re all c'hoazh: af:Sanskritan:Sanscritoast:Sánscritubat-smg:Sanskrita kalbabcl:Sanskritobe-x-old:Санскрытbg:Санскрит\nbr:Sañskritegbs:Sanskrit ca:Sànscritcs:Sanskrtcy:Sansgritda:Sanskritde:Sanskrit el:Σανσκριτική γλώσσαen:Sanskrit eo:Sanskritoes:Sánscritoet:Sanskriti keel eu:Sanskritofi:Sanskritga:Sanscrait gl:Lingua sánscritahr:Sanskrt hu:Szanszkrit nyelvia:Sanscritoid:Bahasa Sanskertaio:Sanskrita linguois:Sanskrít it:Lingua sanscritajv:Basa Sangskreta kw:Sanskrytekla:Lingua Sanscritali:Sanskrietlij:Lengua sànscrïa lt:Sanskritaslv:Sanskrits mk:Санскритms:Sanskrit nah:Sanscritlahtōllinds:Sanskritnl:Sanskrietnn:Sanskritno:Sanskrit pl:Sanskrytpt:Sânscrito ro:Limba sanscrităru:Санскрит sh:Sanskrtsimple:Sanskrit sk:Sanskritsl:Sanskrtsr:Санскрит sv:Sanskrittl:Wikang Sanskrittr:Sanskritçeuk:Санскрит ... a zo trawalc'h din pa heuliont doare Hemon eveldon. Bianchi-Bihan 27 C'hwe 2008 da 13:24 (UTC)\nBianchi-Bihan 27 C'hwe 2008 da 13:24 (UTC)\nSetu amañ un nebeud evezhiadennoù :\nHir eo ar roll az peus roet met trawalc'h e vije bet gant ar ger saoznek sanskrit hepken p'eo ar saozneg yezh trevadennereien gozh India. Ar pep brasañ eus ar gerioù all a zo ber amprestet digant ar saozneg (ha n'int ket aet da glask petra oa e geriadur Roparz Hemon).\nN'eus ket eus ar son [ã] e saozneg setu perak e kaver an a zo an doare saoznek tostañ da zistagañ.\nN'eo ket heñvel sistem fonologel ar brezhoneg ouzh hini ar saozneg. E brezhoneg e kaver ar son [ã] en un tu, hag en un tu all ne gaver ket an heuliad sonioù [ans] nag an heuliad [ãns]. Graet em eus un tamm enklask e geriadur Favereau : kavet em eus 382 c'her gant an heuliad sonioù [ãs] met hini ebet gant an heuliad [ans] pe [ãns]. Setu ne glot ket an distagadur a ginnigez gant sistem fonologel ar brezhoneg.\nHa da glozañ, perak soñjal hervez distagadurioù yezhoù estren e-giz hini ar galleg (evit en argas) pe hini ar saozneg (evit mont da heul) e-lec'h soñjal hervez distagadur ar ger orin ha distagadur ar brezhoneg. Distaget e vez [sãs] e sañskriteg, petra ma Doue out aet da glask e saozneg ?\n--Yun (kaozeal) 1 Meu 2008 da 08:57 (UTC)\nSetu amañ un nebeud evezhiadennoù all :\nA-wechoù e lavarez eo kemm ar skritur pa vez kemmet en ur ger : ne lavarez ket ken diwar-benn kemm sanskriteg.\nPezh a ginnigan eo ober\nevel er yezhoù all, gant an, ha mat pell zo,\nchom hep bezañ ar re nemeto a ra gant un doare all\ndistagañ evel a garer: ne vez ket skrivet sañtez Añna, ha koulskoude eo evelse e vez distaget ( e korn Goudilin eo Añnañ)\nMa vez ret kemm, ne welan ket perak e vije graet evit ur ger hepken: kinnig a rafen neuze bezañ poellek ha skrivañ sañt ha sañtez e kement anv lec'h a vo ezhomm, ha poñt, koñt ivez evel-just.\nUn tamm furnezh a oa gant RH, ne dalv ket ar boan he zeurel dreist al listenn.\nAtav e vo kavet arguzennoù skiantel gant den pe zen da gemm skritur ger pe c'her (Sant Jili pe Jañjli). N'eus nemet degemer daou skritur neuze: hini ar sañskritegourien, etrezo, hag hini ar yezherien all. Bianchi-Bihan 1 Meu 2008 da 12:57 (UTC)\nAdtapet diwar « https://br.wiktionary.org/w/index.php?title=Kaozeal:sañskriteg&oldid=96027 »\nKemmoù diwezhañ degaset d'ar bajenn-mañ d'an 2 Du 2011, da 18:09.


Gwarellegezh - Wikipedia\n(Adkaset eus Magnetegezh)\nGwarellegezh a zo ur anadenn studiet er fizik ha drezañ e weler dafaroù o tesach pe o tiboulzañ dafaroù all. Un nerzh desachañ pe un nerzh diboulzañ a zo un nerzh gwarellek (diwar gwarell, anv an dafaroù o deus ar barregezhioù-se). Komzet e vez eus an nerzh magnetek ivez. Bez' ez eus dafaroù anavezet evit fardañ gwarelloù mat pa ziskouezont aes-tre o barregezhioù gwarellek : an houarn, diroù'zo hag ur c'hailh anvet ar magnetid. Evit gwir an holl zafaroù a zo dindan levezon ur park gwarellek, met ret eo implij ardivinkoù arbennik evit e zedektiñ.\nAn nerzhioù gwarellek a zo nerzhioù diazez ar bed fizik hag eo dilec'hiañ ar c'harg tredanel a zo o abeg. Dre gevatalennoù Maxwell e vez deskrivet abegoù ha diorren ar parkoù m'eo renet an nerzhioù-se ganto. (Sell ivez ouz Lezenn Biot-Savart). En berr e teu ar gwarellegezh diwar fiñvadurioù ar rannigoù karget a dredan. P'en em laka an elektronoù da fiñval e korf un red tredan e teu anadenn an elektromagnetegezh : dont a ra eus fiñvadur orbital ha mekanikel-kwantikel an elektronoù en-dro da galonenn atomek, heñvel ouzh troial ar planedennoù en-dro d'an Heol.\nAdtapet diwar « https://br.wikipedia.org/w/index.php?title=Gwarellegezh&oldid=1858432 »\nKemmoù diwezhañ degaset d'ar bajenn-mañ d'an 12 Kzu 2019, da 20:51.


Leonor Sánchez Kastilha - Wikipedia\nLeonor Sánchez Kastilha\nSkoed rouantelezh Castilla y León.\nLeonor Sánchez de Castilla (war-dro 1374-1444) a oa un itron eus Kastilha, merc'h d'ar c'hont Sancho de Castilla ha d'un itron dianav.\nMerc'h-vihan e oa da Alfonso XI Kastilha el Justiciero roue Kastilha ha León, ha priolez Kouent Sancti Spiritus, e Toro.\nMerc'h e oa da Sancho de Castilla ha n'ouzer ket piv e oa he mamm. Merc'h-vihan e oa d'ar roue Alfonso XI Kastilha ha d'e serc'h Leonor Núñez de Guzmán.\nHanterc'hoar e oa da Leonor Urraca Kastilha, rouanez kenseurtez Aragon goude dimeziñ da Fernando Iañ Aragon.\nLeonor Sánchez a oa ganet a-raok 1374, rak er bloaz-se e varvas he zad, ar c'hont Sancho Kastilha.\nDimezet e voe da Sancho de Rojas, aotrou Monzón, met bugel ebet n'o doe. Muntret e voe Sancho de Rojas en 1393 gant mevelien an dug Fadrique de Castilla, mab bastard da Enrique II Kastilha. Oberourien zo a lavar e c'hallfe Leonor Sánchez de Castilla bezañ bet en un darempred karantezus gant an dug Fadrique de Castilla, hag abalamaour da se eo en devije lazhet Sancho de Rojas, evit gallout dimeziñ d'e intañvez.\nMet an eured-se ne voe ket lidet dre ma voe bac'het Fadrique de Castilla en 1394, war urzh ar roue Enrique III Kastilha, e Kastell Almodóvar del Río, ma varvas er bloaz-se en-eeun. Ouzhpenn-se n'halle ket c'hoarvezout dre an abeg ma oa aet Leonor Sánchez da leanez da gouent Sancti Spiritus Benavente, dismantret hiziv.\nUr verc'h o doe Leonor ha Fadrique:\nLeonor Kastilha (1393-1470). Dimeziñ a reas da Pedro Manrique de Lara y Mendoza, VIIIvet aotrou Amusco ha IIIde aotrou Treviño hag adelantado mayor Kastilha. pa intañvezas ez eas da leanez da Manati Consolación Calabazanos, ma voe beziet.Patrom:Harvnp\nKouentoù[kemmañ | kemmañ ar vammenn]\nGoude tremen un toullad bloavezhioù e kouent Dominikanezed Sancti Spiritus Benavente ez eas Leonor Sánchez da Kouent Sancti Spiritus Toro abalamour da gemmañ an traoù enni. Un anv nevez, Sancti Spiritus, a roas d'ar gouent en desped da destamant an diazezourez, Teresa Gil, he devoa lavaret e vije San Salvador, ha kemmañ a reas an obererezh.\nMervel a reas en 1444 er gouent. \n(en) Genealogía de Leonor Sánchez de Castilla, merc'h-vihan Alfonso XI de Castilla\nAdtapet diwar « https://br.wikipedia.org/w/index.php?title=Leonor_Sánchez_Kastilha&oldid=1855269 »\nTiegezh Bourgogn Spagn


Genad : Puma\nAr puma (Puma concolor) zo ur bronneg bras a vev en Amerika.\nRouzmouzat a ra ha hervez lod e c'hell choual en un doare hogozik denel pa vez o rudañ. Nesoc'h eo d'ar c'hazh-ti eget ar pevar c'hazh meur (tigr, leon, jagoar ha loupard). Eus ar c'hetchaneg e teu e anv. E Brazil e vez graet suçuarana anezhañ, un anv a zeu eus an toupieg.\nHemolc'hiñ a ra ar c'hirvi dreist-holl petra bennak ma c'hell chaseal geotdebrerien arall, krenn pe bihan o ment. Kar eo d'ar jagwarundi, ar gwepard amerikan.\n1.1 Poblañsoù er Stadoù-Unanet hag e Kanada\n3.1 Argadennoù ouzh an dud\nAnnez ar Puma\nUnan eus an tiriadoù brasañ e-touez ar c'hazheged en deus ar puma, asambles gant al liñs, ar c'hazh gouez hag ar banterenn. A-raok an trevadennerezh e veze kavet en darn vrasañ eus ar c'hevandir. War vihanaat eo aet e dachenn met e gavout a reer c'hoazh eus ar Yukon betek Chile. Un nebeud hiniennoù a zo bet gwelet e Bro-Saoz Nevez. En arvar emañ er Stadoù-Unanet, e Florida ha war aod ar reter dreist-holl, abalamour ma vez distrujet e lec'hioù bevañ.\nPoblañsoù er Stadoù-Unanet hag e KanadaAozañ\nHogozik diouennet e voe ar puma er Stadoù-Unanet met kroget eo e boblañs da greskiñ adarre. Krediñ a reer ez eus un 30 000 bennak e stadoù ar c'hornôg. Ar rannvro ma'z int an niverusañ enni eo hini Vancouver met o c'havout a c'heller en Ontario ha Manitoba ivez. Posupl eo e treuzvev un toullad hiniennoù e Kebek hag e Brunswick Nevez.\nWar gresk emañ o zachenn e Texas ha tizhout en deus graet Missouri, Michigan ha Kansas. Abaoe m'eo adkrog ar poblañsoù da greskiñ eo aet e argasadennoù ouzh an dud da stankoc'h. Ral ez int c'hoazh zoken ma'z eo boutin an tagadennoù a-enep an anevaled-ti bremañ.\nPuma, skeudennet en Arizona-Sonora Desert Museum, Tucson, Arizona\nBej eo ar pumaed gant penn o lost du. En hanternoz eo stankoc'h o blevad hag ruz-gell eo o c'hreoñ tra m'eo gris en Amerika ar Su. Ar puma a c'hell redek da 70km/e ha lammat 6 metr. Unan anezho a voe gwelet o pignat e-barzh ur wezenn gant ur c'harv en e c'henoù. Kreñvoc'h eo o c'hrogadenn eget hini ar c'hi nerzhusañ.\nE hanternoz Amerika ez int un tamm brasoc'h eget panterenned met bihanoc'h eget jagoared. Gallout a reont muzuliañ 2,4 metr ha pouezañ etre 50 ha 70 kg. Ar re vrasañ a c'hell tizhout 120 kg. Gallout a reont bevañ war-dro 10 bloavezh en natur ha 25 pa vezont dalc'het.\nBej pe melen-traezh eo blevad ar puma, evel hini e breizhoù pennañ. Brizhelloù liesstumm o deus ar c'holened met da get ez eont pa dizh al loen e vloaz kentañ. Bez' ez eus pumaed gwenn (leukistek met pas albino) ha pumaed teñval-tre o c'hreoñ a zo bet livet gant Georges-Louis Leclerc, Kont Buffon. Biskoazh n'eus bet kavet pumaed peurzu, avat.\nAr puma a c'hell lazhañ ha ruzañ ur preizh seizh gwech brasoc'h egetañ. Bronneged bras evel kirvi pe elaned a hemolc'h ar peurliesañ. Debriñ a raio anevaled bihanoch evel avanked ha hoc'hed-dreinek pe zoken logodennoù m'o deus ezhomm. En e-unanig e hemolc'h ha chaseal a ra e breizhoù dre sourpren. O lazhañ a ra dre gregiñ enno er chouk ha dre derriñ anezhañ. An eskern a zouar neuze d'o c'huzhat diouzh ar breizherien arall. Ar pumaed n'int ket gagnaouerien, avat, ha ral eo dezho debriñ kargasennoù lazhet gant anevaled arall.\nUn dachenn eus 250 km² en deus ur par en oad. Hini ar parezed a vez bihanoc'h, etre 50 ha 150 km². Un aneval tachennadel eo ar puma hag emgannoù, zoken ma'z int ral, a c'hoarvez gwechoù 'zo. Gouher ez int ha pell eus an dud e chom pa c'hellont.\nUr par a c'hell gouennañ gant meur a barez. Ar re-se a c'han etre 3 ha 4 c'hazhig. Pa gemer ur par tachenn unan arall e c'hell lazhañ ar c'helin da lakaat ar barez da barañ adarre.\nArgadennoù ouzh an dudAozañ\nRal ez eo argasadennoù ouzh an dud met c'hoarvezout a reont, avat. Renablet ez eus bet 100 argasadenn e-barzh ar Stadou Unanet etre 1890 ha 2004. 16 a dud a voe lazhet. E Kalifornia ma kenvev ar pumaed gant ur boblañs zenel vras e oa 14 argasadenn ha 6 den a voe lazhet. Boutinoc'h eo an argasadennoù ar c'hornioù-bro koadek ma vev ur boblañs zenel bouezus. Alies e vez kavet eno kirvi du o lost a sach o bezañs ar pumaed. Da voazet ouzh an dud e ya ar re-mañ neuze ha kregiñ a reont d'o gwelout evel preizhoù.\nCougar Wisconsin (Puma concolor shorgeri)\nCougar ar Reter (Puma concolor cougar)\nCougar Mec'hikan (Puma concolor azteca)\nCougar Costa Rica (Puma concolor costaricensis)\nCougar Brazil (Puma concolor concolor)\nCougar Baja California (Puma concolor improcera)\nPuma Patagonia (Puma concolor patagonica)\nCougar Missoula (Puma concolor missoulensis)\nCougar Colorado (Puma concolor hippolestes)\nCougar Oregon (Puma concolor oregonensis)\nCougar Vancouver (Puma concolor vancouverensis)\nCougar Kalifornia Puma concolor californica)\nCougar Kaibab (Puma concolor kaibabensis)\nPuma Yuma (Puma concolor browni)\nCougar Texas (Puma concolor stanleyana)\nCougar Maya (Puma concolor mayensis)\nCougar Kolombia (Puma concolor bangsi)\nCougar Ecuador (Puma concolor soderstromi)\nCougar Amazon (Puma concolor discolor)\nCougar an Inkaed (Puma concolor incarum)\nCougar Bolivia (Puma concolor osgoodi)\nCougar Mato Grosso (Puma concolor acrocodia)\nPuma Chile (Puma concolor puma)\nPuma Arc'hantina (Puma concolor pearsoni)\nPuma an Andoù (Puma concolor araucanus)\nHervez Culver (2000) eo heñvel an darn vrasañ eus an isspesadoù-se. Hervezañ eo aet da get puma Amerika an norzh e-kerzh ar pleistosen hag adpoblet e voe ar c'hevandir gant pumaed eus Amerika ar Su. An isspesadoù gwir a vefe :\nCougar Amerika an Norzh\nCougar Norzh Amerika ar Su (Puma concolor concolor)\nPuma Su Amerika ar Su (Puma concolor puma)\nCougar Amerika ar Gevred (Puma concolor capricornensis)\nPuma Arc'hantina (Puma concolor cabrerae)\nN'eus kenemglev ebet e-touez ar glaskourien diwar-benn ar gudenn-mañ.\nKar eo ar pumaed d'ar panterenned hag e c'hellont gouennañ ganto. Gant an oselot e c'hell gouennañ ivez.\nAdtapet diwar « https://br.wikipedia.org/w/index.php?title=Puma&oldid=1653490 »\nDernière modification le 24 Gou 2015, à 11:08\nKemmoù diwezhañ degaset d'ar bajenn-mañ d'an 24 Gou 2015, da 11:08.


Livres en ligne de Renaud Camus : « Lettres reçues » (« 19. Olivier R., Cagnes-sur-Mer, 19 août 1968 »)\n19. Olivier R., Cagnes-sur-Mer, 19 août 1968\nCagnes sur Mer : le soir\nBien que ayiez posté votre première lettre avant que ~~~~~ ~~~~~~~~~ ~~~ ~~~~~~~, je ne manque ~~~~ ~~~~~~ ~~ ~~~~ ~~~~~~~~~~~~ ~~~~ ~~~ ~~~~~~~ ~~~ ~~~ ~~~~~~ ~~~~~ ~~~ ~~~ ~~~~~~~~~~ ~~~~~~ ~~~ la mienne devrait ~~~~~~ ~~~ 11.\nVotre ~~~~~~~~~ ~~~~~~~ ~~ ~~’~~~~~~~~ ~~~~~~~~~~~ ~~’~~~~ ~~~~~~~~~ ~~~~~~~~~~~ ~~~~~~~~~ ~~~~~~ ~~~~ ~~’~~~~~~~~~ ~~~~~~ ~~~~ illustre mais ne ~~~~~~~~ ~~~~ ~~~~ ~~’~~ ~~~~~ ~~~~~~~~ ~~~~~ ~~~~~~~~ ~~~~~~. ~~~ ~~~ ~~~~~ ~~~~ “~~’~~~~~~~~~~~” ~~~ l’Epsom.\nSi ~~~~~ n’étiez pas aussi ~~~~~~~~ ~~~ ~~~~~ aurezais ~~~~~ ~~~~~~~ ~~~~ ~~~~~~~ ~~~~~~~ ~~~~ ~~’~~~~~~ ~~~~~~~ ~~~~~ ~~~~~ ~~~ ~~~~, ~~~~~~ réflexion, j’ai déchirée.\nVotre ~~~~~~~~~ ~~~~~~~ ~~’~~ ~~~~~ ~~~~~ ~~~~~~~~ ~~~~~~ ~~ ~~~ ~~~~~~~~ ~~’~~~ ~~~~ ~~~~~~ ~~~~~~~ ~~~~ ~~~~~ ~~~~~~ osé couper cette ~~~~~~ ~~~~~~~~~~~~~ ~~~ ~~~~~~~~ ~~~ ~~~ ~~~~~~ ~~~ Marc.\nÀ ~~~~~~~ ~~~~~~ ~~’~~~ ~~~~~~~ ~~~~~ ~~~ ~~~~ ~~~ cartes postales, bien ~~~~~~ ~~~~~~~ ~~~~ ~~~ ~~~~~~, ~~~ ~~’~~~ ~~~~ ~~~~~~ ~~~~~~~~~ ~~~~ ~~~~~~~~~~~ ~~~~ ~~~~~~ ~~~~~~~~ ~~~~~ ~~~~~~~~ et j’ai pris ~~~~~ ~~~ ~~~~ ~~~~~~ ~~ ~~~~~~~~~ ~~~~ ~~~~~~~, ~~~~ ~~~~~~~~~~~ ~~~ Peter.\nJe ~~~ ~~~~~~~~ ~~~~~ ~~~~~~~~~ ~~~~~~ carte tellement ce ~~~~~ ~~’~~~~~~~~~~~ ~~~~~ ~~~~~ ~~~~ ~~~ ~~~~~~ ~~~~ ~~~ ~~’~~~ ~~~ ~~’~~ ~~~~~~~~~~~~, ~~~~~~ ~~’~~~ ~~~~~~~~ ~~~~~ une lame de ~~~~~~~ ~~~ ~~~~ ~~~~~~ ~~~~~~ ~~~~~~~~~~~~ ~~~ ~~~ ~~~~~ ~~~~~~~ ~~~ ~~~~~~~~~ ~~~ ~~~~ ~~~~~~~~~~~~~ ~~~~~ ~~~~ vous puissiez vous ~~~~~~~ ~~~~~~~ ~~~ ~~~ ~~~~ ~~~~~ ~~~~~ ~~~~~ ~~~ ~~~~~~ ~~~ différence.\nJ’ai ~~~~~~~ ~~~ ~~~~~ ~~~~~~~ ~~~~ résultats de l’intervention ~~~~~~~~~~~~~ ~~~ ~~~~~~ : ~~’~~~~ impécable.\nJe ~~~~~~ ~~~~ ~~~~~ ~~~~~ ~~~ ~~~~~~~~ ~~~~ ~~~~~~ ~~~~~~~~ ~~~~~~~~~ ~~~ l’éducation nationale a ~~~~~~~ ~~~ ~~~~~~~~ ~~~~ ~~~~~~~~ ~~’~~~~ ~~~~~~~~ ~~~ ~~~~ ~~~ ~~~~~ ~~~~~~~~~~~~ ~~~ ~~~ Septembre.\nEn ~~~~~~~~~~ ~~~ mon examen et ~~~~~ ~~’~~~~~~~ ~~~ ~~~ ~~~~~~~~ ~~~ ~~~~~~~~~~ ~~~~~~~~~. ~~~ ~~~~~ ~~~~~~~ ~~~ ~~~ ~~~~~ ~~~~~~~~ ~~~~~~~~~~ ~~~~ programmes de Géométrie, ~~~~~~~~, ~~~~~~~ ~~~ Physique.\nDe ~~~~~ ~~~~ ~~~~~~~ ~~~~ ~~’~~~ ~~~~~~~~ ~~’~~~ ~~~ ~~~~~~~ ~~~ ~~~~~~ ~~~ ~~~~~~~~ Amour. Je vous ~~~ ~~~~~~~~~~~ ~~ Paris.\nCette ~~~~~~-~~~~~ ~~~ ~~~~~ ~~~~~ ~~ ~~~~~ ~~~~~ ~~~~~~~~ — ~~~~~ ~~~~~~ ~~~~~~~ ~~~ faire de l’auto ~~~~~ ~~~~~ ~~~~~~ ~~~~ ~~~~~~ ~~’~~~~~~~~ ~~~~~ ~~~~~ ~~~~~~~ ~~~~~~~~~ ~~ ~~~~~~~~ ~~~ ~~~~. ~~ ~~~~~ ~~~~~ avons été dans ~~~ ~~~~~ ~~~ ~~~~~~~~ ~~~~~~~~ ~~~~~~~~~ ~~~ ~~~~~~ ~~~ ~~~ ~~’~~~~ ~~~~~~~ ~~~ pantalon.\nIl ~~ ~~ ~~~~~~ jours en parlant ~~~~~ ~~~ ~~~~~ ~~’~~~ ~~~~~~~ ~~~’~~~~~ ~~~~~~ ~~~~ ~~~~~ ~~~~~~~~~ ~~~ ~~~ ~~~~ ~~~~~~~~~ ~~~ ~~~~~~~~ ~~~ moi d’Angleterre — ~~~~~~ ~~’~~~~~~~ ~~~~~~~~ ~~~ ~~~~~ ~~~ ~~~~~ ~~~~~~ ~~~ ~~~~ ~~~~~~~ ~~~~~ ~~~~~~~~~~ ~~~~ ~~~~~~~~~~~~~~~ ~~~ ~~~~~~~ de téléphone qui ~~~~~~~~~~~~~~ ~~ ~~’~~~~~~~~ ~~~~ ~~~ ~~~~ avaits ~~~~~~. ~~~~ ~~~~~~~-~~~ ~~~~~~~ ~~~ ~~~ ~~~~~ ~~~~~~ ~~~ ~~~~~~~ au téléphone ou ~~~~~ ~~~~~~~, ~~~ ~~~~~~ ~~~ ~~~~~~~~~~~ ~~~ ~~~~~~~ ~~~ ~~~~~ ~~~ ~~~~ ~~~ ~~~~~ ~~~~ ~~~~~~ ~~~~~~~~ à parler à ~~~~~~~ ~~~~~ ~~~ ~~~~~~~~ ~~~~~~ ~~’~~~~~~ ~~~~~ ~~~ ~~~~~~ —\nSi ~~~~~ ~~~~~~~~ ~~ ~~~~~~ ~~~~~ ~~~ ~~~~ septembre vous pourrez ~~~ ~~~~~ ~~~~~ ~~~~~~~~ ~~~~~ ~~~ ~~~~~ ~~~~~~~~~ ~~~~~ ~~~~~~~~~~ ~~~~~~ ~~~~~~ ~~~~~, ~~~~ ~~~~~~~~~ ~~~~~~~ ~~~ partir. Lorsque je ~~~~~ ~~~~~~~~~ ~~ ~~~~~~ ~~~~~ ~~~ ~~~~~~~~~ ~~~~~, ~~’~~~~~~~~~ ~~~~ ~~~ ~~~~~ ~~~~~ ~~~~~~ ~~~~~~ ~~~~~~~. ~~~ commence à m’ennuyer ~~~ ~~~~~ ~~ ~~~~~~~ ~~~ ~~~~~~~ ~~~~~ ~~~ ~~’~~~~~~~~~ ~~~~ ~~~~~ ~~~ ~~~~~~~~ ~~~ ~~~~ ~~~~~ — J’aimerais tellement me ~~~~~~~~ ~~~~~ ~~~ ~~~~~ ~~~ ~~~~~ ~~~~~~~ ~~~~~ ~~~ ~~~~ - ~~~~~~ ~~~ ~~~ ~~~~~~~ ~~~~~ ~~~ pense à vous. ~~’~~~~~~~ ~~’~~~~~~~~~ ~~~ ~~~~ ~~~~~ ~~~~~ ~~~ ~~~~~~ ~~~ ~~~~~~ ~~ ~~~~~~~~~. ~~~~~ ~~ ~~~~~~~ ~~~~~ ~~~ vous sens si ~~~~~ ~~~ ~~~~ ~~~~ ~~~ ~~~~~~~~ ~~~~~~~ - ~~~~~ ~~~ ~~~~~~~ ~~~~ ~~~~~~~ ~~~~~ ~~~~~~~~ ~~’~~~ ~~~ ce matin en ~~~~~~~~~ ~~~~~~ ~~~~~~~ - ~~’~~~~ ~~~ ~~~~~~~ ~~~~~ ~~~~ ~~~ ~~’~~ ~~~~~~~~~ ~~~~~~ ~~~~ ~~’~~~~~~ ~~~~~~~ ~~~~~ endormi dans mon ~~~~ - ~~~~~~ ~~~~~~~ ~~~ ~~~~~~~~~ ~~’~~~ ~~~~ ~~~~~~ ~~~ ~~~~~ ~~~~ ~~~~~~~~~ -\nEnveloppe ~~~ ~~~~~~~ ~~~~~~ grisé de petit ~~~~~~~. ~~~~~~ ~~~~~~~~~~ ~~~~~~ ~~~~ ~~~~~~ ~~~~~ ~~~ ~~~~~~ ~~~~~~~~, ~~~~~~~~~~~~~~~~. ~~~~~~~~~ ~~ ~~~ ~~~~~~, ~~~~~~ ~~~~~~. Sur l’enveloppe, tampon : ~~~~~~~~~~~~~ ~~~ ~~~~~~~ ~~~~~~~~ ~~~Â~~~~~-~~~~~~ ~~~~~~~~~~~•~~~~~~~ ~~~~~~~~~~ ~~~~~~~ ~~~ ~~~~~~~. Tampon : ~~~~~~~-~~~~-~~~~ ~~~~~~ ~~~~ ~~~~~~ ~~~-~~-~~~~~ (peu lisible). Timbre violet, ~~~~~~~~~ ~~~~~~~~~~, ~~~ profil : 0,30\n~~~~~~~~ ~~~ Landogne\n~~~~~~~~~ - ~~~ - (Puy-de-Dôme)


Minellañ ar c'hourzh - Wikipedia\nMinellañ ar c'hourzh\nToullañ o moudenn ha minellañ o c'hourzh a blij da merc'hed zo ober. Ober Christina a vez graet eus se gant bruderien an toullañ-kroc'hen e SUA. Evit ar baotred e vo laret minellañ gaol ar baotred kentoc'h.\nToullet e vez ar muzelloù bras, un tamm izeloc'h eget ar voudenn, da lakaat ur vinell. Peurvuiañ e vez un efed-distaol, evel e pep toulladur war-c'horre. n'eo ket an holl verc'hed a c'hall ober eta. Pa ne vez ket distaol ebet e vez ar c'hroc'hen un 3 pe 4 miz a-raok pareañ da vat.\nGoude-se ne vez aes dougen dilhad zo, brageier tost d'ar c'hroc'hen da skouer. Ouzhpenn ne vez ket ken aes kaout plijadur gant flouradennoù zo.\n1 Istor ha sevenadur\nIstor ha sevenadurAozañ\nMinellañ ar c'hourzh, evel an toullañ war-c'horre, ne veze ket graet a-raok ar bloavezhioù 1990. Hervez Istor an Toullañ ha Minellañ eo bet graet evit ar wech kentañ d'ur plac'h anvet Christina gant un aotrou Tom Brazda er Stainless Studios, ha se zo kaoz e vez graet Christina eus an ober-se e saozneg, pa ne vez ket graet Venus.\nLec'hienn stadunanat da vrudañ an toullañ-kroc'hen ha minellañ\nKourzh toullet, hag ur varrennig ennañ\nMerc'hed stad enne gant o minelloù\nMinellet hag advinellet\nAdtapet diwar « https://br.wikipedia.org/w/index.php?title=Minellañ_ar_c%27hourzh&oldid=1825256 »\nDernière modification le 11 Gen 2019, à 15:00\nKemmoù diwezhañ degaset d'ar bajenn-mañ d'an 11 Gen 2019, da 15:00.


Trede sizunvez amzer Fask (C) - Le Diocèse de Quimper et Léon\nAccueil - Trede sizunvez amzer Fask (C)\nTrede sizunvez amzer Fask (C)\nEuz ar 1a d’an 7 a viz Mae 2022\nYn 21, 1-19 (C)\n2 Mae, Dedi iliz-veur Sant Kaourintin\n(treuzkaset d’ar 1a a viz Mae)\nMeurz 3 a viz mae\nSant Filip ha sant Jakez, ebestel. Gouel\nYn 14, 6-14\n6— « Bez ez on-me an hent, ar wirionez hag ar vuhez. N’ez a dén d’an Tad, nemed drezon-me.\n7 « Peogwir eh anavezit ahanon, eh anavezit ive va Zad. Diwar-vremañ eh anavezit anezañ, hag ho-peus gwelet anezañ ».\n8 Neuze, e lavaras Filip dezañ :\n— « Aotrou, diskouez deom an Tad, hag e vo kement-se tra-walh evidom ».\n— « Keid-all zo emaon asamblez ganeoh, ha ne anavezez ket ahanon, Filip ?\nAn hini a wél ahanon, a wél an Tad. Penaoz e hellez-te lavared : « Diskouez deom an Tad ? » 10 Ha ne gredez ket emaon en Tad hag an Tad ennon ? Ar homzou a lavaran deoh, n’eo ket ahanon va-unan eo e lavaran anezo. An Tad, Eñ hag a zo ennon, a ra e oberou dezañ e-unan.\n11 « Kredit ahanon : Me a zo en Tad hag an Tad a zo ennon ; ha ma ne gredit ket ar péz a lavaran, kredit abalamour d’an oberou-ze.\n12 « Ya, e gwirionez, e lavaran deoh kement-mañ : piou bennag a gréd ennon a raio, eñ ive, an oberou a ran, ha re vrasoh zokén, peogwir ez an da gaoud va Zad.\n13 « Ober a rin kement a houlennot em ano, hag evel-se, e vo roet gloar d’an Tad dre ar Mab. 14 Ma houlennit eun dra bennag em ano, e roin anezañ deoh ».


Pajenn:Morvan - Buez ar Zent, 1894.djvu/401 - Wikimammenn\nPajenn:Morvan - Buez ar Zent, 1894.djvu/401\nket d’ezhan mont larkoc’h. Guell oa ganthan chom evelse evit gellout beva easoc’h enn he roll ; rak he benn a ioa c’hoaz leun a avel, ha ne glaske nemed gloar, madou hag ebatou ar bed. Ho c’haout a reaz e palez ann impalaer Herri IV, el leac’h ma tremenaz he iaouankiz. Mes er palez-se edo e riskl braz d’en em goll evit biken pa blijaz gant Doue digeri d’ezhan he zaoulagad dre eur gentel hag a skoaz eunn taol pounner enn he galoun.\nA benn daou vloaz goude, e resevaz ann Urs a avieler hag e oue beleget. Neuze e viskaz eur zoudanenn great gant kroc’henn danvad, hag e verzaz he holl zanvez evit rei ann arc’hant d’ar paour. Goudeze e teuaz d’en em strinka da dreid ar pab, a ioa d’ann ampoent e Frans, evit\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/401&oldid=137606 »


distag - Wikeriadur\n(Anv-kadarn hag Anv-gwan|Anv-gwan) Savet diwar « di- » ha « stag ».\n(Furm verb) Savet diwar « distag- », pennrann ar verb « distagañ », hep dibenn-ger.\ndistag /ˈdistak/ gourel ((liester distagoù)\nOber un dra bennak hep distag : hep paouez.\nLaka kargañ da ganolioù ha tenn hep distag. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 60.)\ngalleg : arrêt (fr)\nHa n'eo ket staget\nAr c'hi a zo distag. — (Jules Gros, Le trésor du breton parlé Deuxième Partie, 1970, p. 119.)\nTe 'vat a zo gwall sot da vezañ distag. — (Jules Gros, Le trésor du breton parlé Deuxième Partie, 1970, p. 119.)\nUr miz zo n'eo ket bet distag e gazeg. — (Jules Gros, Le trésor du breton parlé Deuxième Partie, 1970, p. 119.)\n[...], ha kement ha diskouez d'an holl pegen distag e voe bet a-viskoazh diouzh he feadra, e veve koulz eo lavarout evel ur paour, diwar vara sec'h ha dour. — (Jarl Priel, Va Buhez e Rusia, Al Liamm, 1955, p. 18.)\nDistag diouzh udb\nN'eo ket me zo kaoz ma'z eo distag Sant Ke diouzh Perroz.\nLavarout anezho distag : lavarout ar gerioù ken eeun ha tra, hep klask tro da ziverrañ.\nMari a lavar anezho distag. — (Jules Gros, Le trésor du breton parlé Deuxième Partie, 1970, p. 119.)\ngalleg : détaché (fr) , séparé (fr) , distinct (fr)\ngalleg : clair (fr) , net (fr)\nGant un ehan etre div wechad.\nSevel a dlie, enn eun tu-bennag, e ribl ar c'hoajou, var ur c'hleuz ; ha neuze, houpa teir gueach ha distag, o tifreza houpadenn ar gaouenn. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 9.)\nhep distag: hep ehan, dizehan.\ndistag /Distagadur ?/\nFurm ar verb distagañ e trede gour unan an amzer-vremañ, en doare-disklêriañ.\nFurm ar verb distagañ en eil gour unan an doare-gourc'hemenn.\nAdtapet diwar « https://br.wiktionary.org/w/index.php?title=distag&oldid=286639 »\nKemmoù diwezhañ degaset d'ar bajenn-mañ d'an 14 Eos 2019, da 06:33.


Ag en Absolvèn - Wikimammenn\nAg en Absolvèn\nE ti J.M. GALLES, 1790 (pp. 417-423).\n◄ Ag er Satisfaction Ag en Absolvèn Ag er Sacremand a Nouyèn ►\nAg en Absolvèn.\nER Sacremand a Benigèn, èl m’hun nès larét, e gonsist ér gontrition, ér govezion hac ér satisfaction a berh er pénitand, hac én absolvèn a berh er Hovezour. En absolvèn e zou ur santance e brononce er Belêg é hanhue Jesus-Chrouist, dré béhani é ma pardonnét ou féhedeu d’er-ré e ra tout er péh e oulèn en Eutru-Doué eit ou fardonnein. Quemènt-ce e zisco splann n’en dai quet é dalh guet ur Hovezour, èl ma chonge ul lod-vad, rein en absolvèn d’er-ré e gar, ha ne zeli hé rein meit d’er-ré e juge preparét ha disposét d’hé receu. Penaus-benac n’en dai quet requis ma houyehait er regleu e zeli ur Hovezour héli én Tribunal ag er Bénigèn, é han neoah de verchein amen ur ré-benac ag er circonstanceu é péré é teli bout refuset pé derænét en absolvèn, eit ne vehait quet digousciançus erhoalh eit hé receu, mar e hoès jamæs er malheur de gavouét ur Hovezour lache ha digas assès eit hé rein deoh ér sort dispositioneu-ze.\nDihuènnét-è rein en absolvèn : 1.° D’er-ré ne ouyant quet er péh-ç’ou requis goud eit bout salvét, ha ne brezant quet laquad poén d’ou désquein ; d’er-ré-zou carguét a salvedigueah er-ré-ral, ha ne laquant quet poén d’ou instrugein pé d’ou horrigein.\n2.° D’er-ré e vihue én dissancion, é caz hac é malice doh ou Nessan, hac e refus hum accordein guet er-ré e hanhuant ou enemisèt, pé ne vènnant quet ancoehad ha pardonnein en anjulieu e gavant e vai bet groeit tehai.\n3.° D’er-ré en dès groeit un domage-benac considérabl d’ou Nessan, pé én é gorv, pé én é inean, pé én é inour, pé én é zanné, ha ne fal quet dehai er reparein a guemènt ma heèllant.\n4.° D’er-ré-zou én acustumance a béhet marvel, èl mei a vlasfæmereah, a ivraignereah, a lubricité, &c. ha ne brezant quet hum gorrigein : d’er-rê-zou én occasion tostan a béhet marvel, ha ne vènnant quet qùittad, a pé eèllant ; pé ma n’eèllant quet absolumant peèllad, e refus impléein er moyandeu requis eit resistein doh er péhet.\n5.° D’er-ré ne hum aqùittant quet ag ou deværieu goudé bout bet avertissét ; ha d’er-ré ne vènnant qùittad ur garg, ur vechér, ur hommerce e ouiant dré ou experiance n’eèllant quet excelsein hemb péhein marvelemant.\n6.° D’er-ré e ra occasion a béhet d’er-ré-ral ; èl mei er-ré e fourniss tiér d’er filagerion, d’er gorollerion, d’en hoarierion cartès ; er-ré e ra meèlladeu, leigneu vras, assambléyeu a vobance ; er-ré e lar sonnenneu dishonest, dirac tud youanq é spécial ; en davarnision péré e ra d’ivèt de dud youanq hemb goud ou zud, pé de ré e santt deja d’er gùin, &c. Anfin deliét-è refus en absolvèn d’er-ré ne gavér quet disposét mat, beèd quen e laqueint poén de hum breparein, èl ma houlèn en Eutru-Doué, hac èl ma ansaign er Hatechén.\nBout-ç’ou neoah circonstanceu é péré peb-sort Covezerion n’eèllant quet rein en absolvèn d’ou fénitandèt, hac é vehent-int disposét mat ahènd-aral. Rac-ce ur Hovezour péhani e hanàu é zevær ha péhani n’en dai quet aprouvét eid er hazieu ha çansurieu reservét, ne hum avançou quet de rein un absolvèn inutil d’ur pénitand e gavou cablus ag er sort péhedeu-ze, meit hac ean e vehai én articl ag er marhue. Er hazieu reservét e zou certæn péhedeu marvel a béré en hum reserv en Éscob er bouvoër de rein en absolvèn, pé dré-d’ou é hunan, pé dré certæn Covezerion de béré é ra pouvoërieu spécial. Er çansurieu e zou poénieu spirituel dré béré é puniss en Ilis hé bugalé eit péhedeu spleitabl ha scandalus. Bout-ç’ou ré reservét, ha ré n’én dint quet reservét. En-n’emb en dès er malheur de gouéh idan ur çansur reservét, é zou obligét de hum adressein pé doh en Éscob, pé doh ur Hovezour aprouvét eid er hazieu ha çansurieu reservét. Ne gonzér amen meid a zeu-sort çansurieu, en éscommunication hac en interdit.\nObligét-è er Fidelèt idan boén a éscommunication vihan, de beèllad doh cansortiss ha compagnoneah er-ré e vai disclæriét é publiq ha dré ou hanhue éscommuniét. Rac-ce ne zeliér nac ou saludein, na pédein, na chom, na trafiquein, na labourad, na memb daibrein guet-t’ai. Eèllein e rér neoah ha memb deliét-è pedein é segrèd eid er sort-tud-ce : mæs ne zeliér ou andur én Ilisieu meit de cheleuèt er Hatechén hac en instructioneu.\nEn Ilis e bermètt hoah en dout cansortiss guet er-ré éscommuniét publiquemant : 1.° Eit conz tehai a hum gonvertissein hac ou doug d’obér pènigèn.\n2.° Deu brièd ne zeliant quet hum separein, eit boud unan a nehai éscommuniét ; mæs en hani direbræche ne zeli quet antretenein en hani cablus én é béhet.\n3.° Bugalé ha serviterion e eèll hac e zeli hum gomportein èl quênt é quevir ou zad hac ou mam, pé ou méstr éscommuniét ; mæs non pas ou otorisein ér péhet eit péhani é vènt bet éscommuniét.\n4.° En Ilis ne buniss quet ehue er Fidelèt péré e ra cansortiss guet er-ré disclæriét publiquemand éscommuniét, a pe ne ouzant quet é vènt éscommuniét.\n5.° Permettét-è hoah conz doh er-ré disclæriét publiquemand éscommuniét, a pe vai requis eid un affer a gonsequance. Mæs ne zeliér conz tehai meid ag en affær hemb quin a béhani é vai quêstion.\nEr-ré éscommuniét, mæs n’en dint quet disclæriét publiquemant éscommuniét, e eèll assistein én Officeu hac én Overèn guet er fidelèt : mæs n’eèllant quet hemb péhet receu er Sacremanteu beèd que n’ou devou receuét en absolvèn, pé guet en Éscob, pé guet ur Belêg aprouvét eid ér çansurieu reservét.\nEn Ilis n’hi dès intantion d’accordèin ur monitoër nameit d’er Fidelèt a scùir vad, hac eit treu a gonsequance a béré n’eèllér en dout prouv er bet ér mod-aral. Er-ré en dès un hanàuedigueah-benac, e zou obligét, idan boén a éscommunication, de zisclæriein idan en amzér merchét ér monitoër. Mæs bout-ç’ou ré exant a monèt de revelation ; èl mei er-ré en dès ur gùir ræzon de zougein a vout goal-drætét én ur mod-benac diarbèn ou disclæration ; er-ré-zou a guærent tost d’en hani en dès reit occasion d’er monitoër... (A fæd er çansurieu hac er monitoër, peb-unan e eèll éxpliquein é ræzonieu d’ur Hovezour abil hac avisét mat, ha tremén dré er péh e gonseillou dehou).\nAdtapet diwar « https://br.wikisource.org/w/index.php?title=Ag_en_Absolvèn&oldid=83231 »\nKemmoù diwezhañ degaset d'ar bajenn-mañ d'an 6 Gen 2016, da 10:46.


Raymond Poulidor, une des stars les plus fidèles au Critérium de Castillon. © Radio France - Damien Gozioso\nDiffusion du mercredi 13 novembre 2019 Durée : 10min\nAet eo ar reder Raymond Poulidor da Anaon. Digor e vo dorioù bank ar boued Kemper 'benn warc'hoazh. Un diplom diwar-benn istor ha sevenadur Breizh. Setu an temoù a vez displeget er c'heleier emberr.\nMarvet eo "Poupou"\nAr reder marc'h-houarn Raymond Poulidor. Oadet e oa a 83 bloaz. Gwelet e oa bet en hañv-mañ evit tro Bro-C'hall, e-touez an arvestourien, evel bep bloaz. Meur a wech eo bet darbet dezhañ gounit Tro-Bro-C'hall etre 1962 ha 1976. Roland Keroulas, paotr Tro Bro Leon a glevimp.\nBank ar boued\nHa milieroù a dud en arvar a vez sikouret gant ar gevredigezh-se. Evit diskouez d'an dud petra 'vez graet gant bank ar boued e vo digor sal Kemper 'benn digwener. Dastum ar boued, renkañ ha dasparzhañ, setu 'pezh a ra an dud a-youl-vat e Bank ar Boued, evel Charles Normand.\nHag evit gouzout hiroc'h diwar-benn Bank ar Boued 'zo emgav e sal Kemper 'hed an deiz digwener.\nDiplom ar Studioù Keltiek\nE skol-veur Roazhon 2 e c'heller deskiñ diwar-benn istor ha sevenadur Breizh e-korf ur bloaz. Catherine Delalande deus ar gevredigezh Kendeskiñ a zipleg pelloc'h deomp.


Muioc’h a enor d’ar re binvidik en nenv kouls ha war an douar - Wikimammenn\nMuioc’h a enor d’ar re binvidik en nenv kouls ha war an douar\nTi moulerez Sant-Gwilherm, 1909 (p. 118-126)\n◄ Ar c’hleier o tizrei eus a Rom Muioc’h a enor d’ar re binvidik en nenv kouls ha war an douar Gwrac’h an aochou ►\nHogen en em gavout a reent c’hoaz gwall-zinerz gant an diouer eus a galz traou a yoa bet red d’ezo gouzanv er bed-ma ; skuiz e oant ivez gant an hent o doa ranket ober eus an douar-ma d’ar bed-all hag, a-hend-all, chom a rea c’hoaz eun dra bennak war o spered eus ar spont o doa bet epad ar varnedigez. Hag abalamour da gement-se holl e kavent ebat kemeret o amzer evit mont eus lez-varn Doue d’ar baradoz ; brao-tre e kavent ar vali bindivik o doa da heul evit mont d’an eürusded. Ha perak n’o divije ket kemeret o amzer, p’eo gwir e oant sur eus o baradoz.\nMont a reant eta laouen-bras, o zal diroufen, ar mousc’hoarz war o muzellou, hag ec’h event o gwalc’h eus ear yac’h ar baradoz. O zeodou zoken a yoa distagellet-mat ; selaouit anezo :\n— « Ac’hanta, gwreg, a lavare ar gwaz, petra lavaren-me d’it dalc’hmat ? Ha petra leverez eus an digemer en deus great an Aotrou Doue d’eomp ? »\n— « A ! va gwaz paour, emezi, ya, ar wirionez a yoa ganez ; digemeret brao omp bet gant an Aotrou Doue. Ha piou en divije kredet morse e vije bet digemeret gant kement a henor tud eus hor seurt, daoust d’an truilhou a yoa war hor c’hein ha d’ar boutou-ler diseul a yoa ouz hon treid ?... Piou en divije lavaret e rajed en nenvou eur seurt digemer da dud hag a yoa war an douar reuzeudikoc’h eget chas, a veze sellet outo gant dispriz, pa zelled outo zoken, rak d’ar peurliesa e tec’hed diouzimp evel ma tec’her diouz ar vosen. »\n— « Sell, maouez, ama en nenvou, evel em eus lavaret d’it kant gwech, ama n’ez a ket an traou evel du-ze, war an douar. Ha koulskoude, santez Anna ! red mat eo d’in anzav, n’edon ket tre em eaz bremaik, abalamour ma c’helled gwelet dre doullou va bragou n’oa, siouaz ! roched ebet war va c’hroc’hen. Te da-unan, gwreg paour, ya, te da-unan, sellet em eus ouzit, te a yoa dieas ; lakaat a rees da boan evit beza dereat dirak ar zent hag ar zantezed a rea an dro d’Hor Zalver. A drugare Doue, den ebet, a gement ma ouijen, n’eo bet re zouezet o welet da zivesker noaz. »\n— « Tra ! tra ! eme ar wreg, en eneb eo ; n’ec’h eus ket gwelet penaos ez oun bet saludet gant sant Josef ? »\n— « Evit digas sonj dit eus ar pez a lavaren neuze, eo an Aotrou Doue eun tad mat, e ro kement ha kement da bep-hini abret pe zivezat, hag ar re n’o deus ket bet o eürusded war an douar o devo anezi er baradoz, mar n’o deus great netra evit he c’holl. Ne felle ket d’it selaou ac’hanoun neuze, va gwreg, pa lavaren d’it eo Doue al lealded dreist. »\nGreat o devoa eur pennad brao a hent evelse, hag ez oant digouezet kouls lavaret e penn o beach ; gwelet a reant, du-ze, e penn ar vali, an nor vras alaouret a yoa o vont da zigeri evito.\nEun dra anat e oa dan daou bried ez ead d’ober eun digemer eus ar grana da unan pe… da veur a hini.\nHogen, an den, pe… an dud-se, piou e oant ?… Sonjal a walc’h a reant, ha koulskoude hini ebet anezo ne grede lavaret d’egile ar pez a yoa war e spered. Hag e sellent a gorn an eil ouz egile, hag e save c’houez enno… Mousc’hoarzin a rankent o welet kement-all. Hag, e gwirionez, daoust ha ne zougent ket en o c’herc’hen holl aroueziou ar baourantez, a gas da blasou kenta ar baradoz ?\nGreat ganto o labour, ar zent ha santezed a yeas war diou renkennad, hag a deuas daou ha daou er-meaz eus ar baradoz. Sant Per a yoa da genta, hag ar re-all a deue war e lerc’h, bannielou, skourrou palmez, garlantez ha kurunennou ganto, hag ez eant goustadik ’trezek an daou bried.\n— « Lavaret a ran d’it, va gwreg, eme an den koz, n’ouzon petra da zonjal eus kement ma ; lavaret a rafed e teuont da ambroug ac’hanomp. »\n— « Ya, ya, va den, lavaret a rafed sur. N’em eus mui douetanz ebet zoken. Sell ta, ema an eal o tiskouez ac’hanomp gant e viz, hag ar zent a zeblant kaout kalz a levenez ouz hor gwelet… Gra ’ta d’ezo ar zalud gant da zourn, p’eo gwir n’ec’h eus tok ebet… Gra c’hoaz ! c’hoaz ! buanoc’h ! buanoc’h ! hag izelloc’h !… Dal ! setu m’eo bet darbet d’in koueza, kement e stouen !… A ! ma welfe ac’hanomp ar re binvidik a zo aze, en traon, nak a zisplijadur o defe !… N’eus forz, karet em bije beza gwisket kempennoc’h evit mont dirak ar zent ha santezed-ze gwisket a aour hag a berlez… »\n— « An dra-ze avat, va gwreg, a zo eun dra sklear, a lavaras an ozac’h, ne vezo ket sellet nemeur ouzit pa vezi gwelet a dost. »\n— « Hag ar zantezed ne vezint ket douget da zellet ouzit-te, va ozac’h, » a lavaras kerkent ar wreg kroget ar c’helien enni.\nHa sant Per da vont adarre gant e hent. An daou baour koz a gemeras al lost hag a yeas ivez da heul ; ne gredent ket avat trei o fenn da zellet en dro d’ezo, kement ez oant mezek.\n— « Eun dra bennak a wir a zo er pez a livirit d’in aze, daoust ma welan sklear ez oc’h bet flemmet gant eur goz kelienen. M’ho ped da deurel evez mat ouz ar pez ez an da lavaret d’eoc’h brema. Ar re baour eveldoc’h, hag a zo, evel ma livirit ker mat, izili gouliet hon Zalver Jezuz-Krist, ar re baour a ya hag a deu dre zor ar baradoz evel tud hag a zo en o zra, kement ha ker brao ma’z eo bet red da zant Per ehana da ober gouel da bep hini anezo, anez n’en divije mui amzer zoken da halana. Dont a reont, dre wir, a vagadou, da bep heur, ha roet e vez d’ezo zoken al leac’hiou gwella. Hoc’h-unan e welot anezo dizale. Evit ar re binvidik avat eo eur c’hoari all. Petra en deus lavaret Jezuz-Krist diwar o fenn ? Eo ken dieas d’ezo lakaat o zreid er baradoz ha ma ’z eo d’eur c’hanval tremenet dre graouen eun nadoz. Sonj hoc’h eus eus an dra-ze, moarvat, moereb ? »\nAdtapet diwar « https://br.wikisource.org/w/index.php?title=Muioc’h_a_enor_d’ar_re_binvidik_en_nenv_kouls_ha_war_an_douar&oldid=157972 »\nKemmoù diwezhañ degaset d'ar bajenn-mañ d'an 7 Ebr 2020, da 16:54.


erer - Wikeriadur\nGwelet ivez : Erer\n1.3 Furm anv-kadarn\n(1732) Diouzh ar c'hrennvrezhoneg erer, da geñveriañ gant ar c'hembraeg eryr, ar c'herneveureg er hag an iwerzhoneg iolar. Dont a rafe eus ur ger predenek *or-iro-. Gwelet an henslaveg or-ĭlŭ, an alamaneg aar hag adel-aar « erer hael », en deus roet Adler, an henc'hresianeg ὅρ-νι-ς « evn bras », hag all.\nUn erer (Aquila chrysaetos)\nerer /ˈeː.rɛr/ gourel (liester erered)\n(evnoniezh) : Evn-preizh deiz, (aquila) bras pe vrasoc'h e vent, kromm e veg ha kreñv e pavioù.\nun neizh erer\nhag ar pevare aneval a oa heñvel ouzh un erer o nijal. — (Diskuliadur, 4-7, e-barzh Testamant Nevez hon Aotrou hag hor Salver Jezuz-Krist, troet gant Gwilh ar C'hoad, 1893, adwelet ha lakaet e brezhoneg a-vremañ gant Lukaz Bernikod, 2004.)\nerer skoazioù gwenn\nalamaneg : Adler (de)\nesperanteg : aglo (eo)\ngalleg : aigle (fr)\nitalianeg : aquila (it)\niwerzhoneg : iolar (ga)\nkembraeg : eryr (cy)\nkerneveureg : er (kw)\nsaozneg : eagle (en) , erne (en)\nspagnoleg : águila (es)\nturkeg : kartal (tr)\nFurm lies an anv-kadarn « arar ».\nGouel an Erer kozh.\nAn douar, troet brav gant kontilli an 'erer, a zistamm. — (Brogarour, Onenn, Gwengamp, 1936, p. 43.)\nAn nav loen gwellañ a zo sterniet ouzh an erer, tri vrabant. — (Brogarour, Onenn, Gwengamp, 1936, p. 41.)\n : Geriadur istorel ar brezhoneg\nAr pennad « erer » e-barzh Wikipedia\nAdtapet diwar « https://br.wiktionary.org/w/index.php?title=erer&oldid=316028 »\nKemmoù diwezhañ degaset d'ar bajenn-mañ d'an 5 Mez 2021, da 12:48.


Pajenn:Sales - Introduction d’ar Vuez devot.djvu/195 - Wikimammenn\nPajenn:Sales - Introduction d’ar Vuez devot.djvu/195\nbezit dispriget ha tremenet da veza sot abalamour ma rit actionou eus a un devotion simpl ha sincer, an humilite a rai deoc’h en em rejouissa eus an disprigeanç eürus-se peveus a hini ar sujet ne d’ema quet enoc’h-hu, mæs er re pere a ra an disprigeanç hac ar goab-se ac’hanoc’h.\nAR C’HUEC’HVET CHABISTR.\nPenaus an humilite a ra deomp caret hon abjection hac hon dismegans propr, da lavaret eo, caret beza humiliet ha dispriget.\nTRemen a ràn larcoc’h, hac e lavaràn deoc’h, Philotee, caret e peb tra hac e peb fæçon hoc’h abjection bropr. Mæs, eme vezo c’hui, petra sinifi an dra-se, caret hoc’h abjection bropr ? E Latin abjection a sinifi humilite, hac humilite a sinifi abjection, da lavaret eo dismeganç, pa lavar ar Verc’hes en he C’hantic sacr, pehini eo ar Magnificat, penaus abalamour ma en deveus sellet an Autrou-Doue ouz an humilite eus e servicheres, e vise istimet ha publiet gant ar bed-oll da veza eürus-bras ; e fell dezi rei da enrent penaus en deveus hon Autrou sellet a galon vad ouz he abjection hac he dismeganç, da lavaret eo en deveus bet priget e c’honsideri hac hi ur servicheres baour, vil, dister hac indin meurbet equichen e c’hrandeur, evit e c’harga eus a c’hraçou hac\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/195&oldid=125173 »\nKemmoù diwezhañ degaset d'ar bajenn-mañ d'an 9 Eos 2018, da 11:09.


Pajenn:Perrot - Bue ar Zent.djvu/911 - Wikimammenn\nPajenn:Perrot - Bue ar Zent.djvu/911\nPempzekvet devez a viz Eost\nPardon ha pelerinaj Itron-Varia-Rostren\nEn miz kerdu, er blavez 1300, eur burzud bras a c’hoarvezas en kerig Rostren. En harz mogeriou he c’hastel-krenv, e oa eur voden roz goue hag a oa deut, neve oa, da dôl he glazur hag he bleun da viz kerdu, evel en kreiz miz mae.\nAn dud a estlamme ; ôtrone Rostren, o chom er c’hastel, a reas toullan endro d’ar blanten. Kavet a oe dindani eur penn gwerc’hez dero, hag an holl, ouz e welet, a stouas gant levenez ha doujans vras da zaludi Mari, Mamm Doue.\n’Boue pegoulz ha dre benôs en em gave eno ar skeuden-ze ? Den ne ouie ; marteze 400 vla oa, ’boue amzer an Normaned, pa renkas ar Vretoned tec’hel arôk an dud goue-ze, ’n eur gas gante, pe en eur guzan en douar, skeudennou ha relegou o zent. Bopred eo, Rostreniz, ha Kerneviz gante, a ziskouezas d’ezi joa vras hag a gasas hepdale a-bell bro brud Gwerc’hez ar « roz-drenen ».\nAr belerined a diredas eus Argoad hag Arvor, da chapel ar c’hastel, elec’h ma oa bet douget. Eur feunteun a oa strinket en harz ar bod roz ; etre ar chapel hag ar feunteun-ze, burzudou stank a c’hoarvezas hag a lakas mui-ouz-mui a brez war ar gristenien da zont da c’houlen skoazel an Itron-Varia.\nGwelet a oe, eus an eil kantved d’egile, prinsed ha sent o tont da zaoulinan diraki : an ôtrou sant Erwan, Charlez Bleiz, sant Visant Ferrier, Franseza Amboaz, an Tad Maner.\nChapel an ôtrou baron a Rostren a ’n em gavas souden re enk da rei digemer d’an holl belerined. Ar baron Per a zavas eun iliz, hag ouz an iliz eun ti chalonied, (27 a viz eost 1483). Nep lec’h en Breiz ne oe neuze kaeroc’h pelerinaj d’ar Werc’hez, gant hec’h iliz uhel, frank ha skedus, bet laket endro d’ezi ijin ha madou bras ; he chalonied, he noblans, rak ôtrone Rostren oa, kouls lavaret, ’n em westlet d’ezi korf ha kalon.\nHirie ne chom ken, eus oberou an amzer goz, nemeur a dra en tu-hont d’ar zonj ha d’an hano ; n’eus ken nemet ar garante hag an doujans, en kenver Mari, ar re-ze n’o deus ket koac’het.\nEr blavez 1793, pa renkas kuitât hec’h iliz ha tec’hel, eur\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/911&oldid=141231 »


Emili Teixidor - Wikipedia\nEmili Teixidor i Viladecàs (Roda de Ter, 1932 – Barcelona, 2012) zo ur c'hazetenner ha skrivagner katalanek hag en deus skrivet kalz evit ar yaouankiz. Brudet eo e romant istorel L'ocell de foc (An Evn-tan), deuet da vout un arouez uhel eus al lennegezh katalanek evit ar yaouankiz, ha Pa negre (Bara du) a zo deuet da vezañ ur film.\n2.1 Evit bugale\n2.2 Evit krennarded\nMeur a briz zo bet roet d'an oberour. E 1997 en deus bet Priz Broadel al Lennegezh evit ar Vugale hag ar Yaouankiz, roet e Spagn gant ministrerezh ar Sevenadur, gant e levr L'amiga més amiga de la formiga Piga, e katalaneg.\n1988: Retrat d'un assassí d'ocells (Poltred un drouklazher evned)\n1992: El primer amor (gant skrivagnerien all)\n2003: Pa negre (deuet da vout ur film)\n↑ Patrom:Citar web\nblog devoted to Emili Teixidor, Catalan writer\nAdtapet diwar « https://br.wikipedia.org/w/index.php?title=Emili_Teixidor&oldid=1820127 »


Enrolladennoù – Embann\nCatégorie : Enrolladennoù\nAl levr da sellet ha da selaou Diwar ur gontadenn hengounel bet dastumet gant Fañch an Uhel : « Nonnig ha Gabig zo kemenerien. Paket e vint gant ar gorriganed e-kreiz an noz ha ret e vo dezho kanañ ganto : dilun, dimeurzh, dimerc’her… »Tresadennoù gant Marianne Larvol.Enrolladenn gant Valentine Parent. D’après un conte traditionnel […]\nUr CD enrollet gant skolidi CE1, CE2, CM1 ha CM2 Skol Diwan Kemper Kerfeunteun. Ar c’hanaouennoù hag ar rimadelloù a zo bet labouret gant Brigitte Cloarec hag enrollet en MJC Kerfeunteun e Kemper. A bep seurt kanaouennoù a gaver enni tennet eus dastumad Brigitte Cloarec : ar “Catharina Stockholm”, ur ganaouenn o kontañ istor ur vag […]\nLevrioù niverek e brezhoneg (skrid ha son) en-linenn pe/ha levrioù divyezhek paper. Titouroù war al lec’hienn Numeribulle


Er gùél a Jesus doh er groéz a zoug de souffrein er poénieu guet ur hourage dalhable - Wikimammenn\nEr gùél a Jesus doh er groéz a zoug de souffrein er poénieu guet ur hourage dalhable\nJ.-M. Galles, 1829 (p. 228-232)\n◄ Ne zeliér quet bout suéhet na hum scontéin mar santér poén é souffrein Er gùél a Jesus doh er groéz a zoug de souffrein er poénieu guet ur hourage dalhable Péh santimanteu a zeliamb hun bout é quevér hun anemiset ►\nEr gùél a Jesus doh er groéz a zoug de souffrein er poénieu guet ur hourage dalhable.\nAPE varhue Jesus, en doar a greine, en héaul a gol é sclerdér, er rehér a feut, ol en treu crouéet a zou ér sconte. Mæs un dra aral em sompren mui eit ol er marveilleu-zé.\nHui-é, ô Mari ! ô mam vertuus ! hui péhani a chom én hou saüe étal er groéz, hac a reneué, é peb momant, er sacrifice a ret d’en Tad éternel a hou mab câret Jesus.\nPenaus en hou poai-hui éellet pad é ùélet hou mab ar er groéz ? A beban é tas deoh-hui ur hourage quer ferm ? Pligéet guenoh en disquein d’un inean péhani a gol courage én disterran poén.\nM’em boai é dirac men deulegat un example puissant, Jesus crucifiet, péhani ne brononcai meit conzeu a beah, péhani a souffrai guet er vrassan résignation de volanté é dad, hac a oulennai guet-ou, dré er mérit ag é oêd, salvedigueah é vourreuïon.\nM’em boai men deulegat arrestet ar er scùir divin-zé ; me antréai én é galon, hac a asséai quemér er santimanteu a nehi.\nDoh er gùélet é rein, a galon vad, é vuhé aveit en dut é creis er souffranceu brassan, me zisquai gobér mé-memb de Zoué a volanté vad er sacrifice ag er péh a gâren gùellan ér bed, a Jesus ean-memb.\nMe mab, hui a gavou èl on, étal troed er groéz, secour én hou poénieu, nerh én hou tiscouragemant, ur résignation courajus ér sacrificeu a oulennou Doué guenoh.\nA p’en doh én affliction, hui a ya de glah consolation guet en dut ; mæs hui a hanaüe hemb tardein ne bad quet pêl ou zruhé.\nA guetan ind ou dès truhé dohoh ; mæs touchant ind a chuéh doh hou cleuet é conze a hou poénieu ; ind a chuéh memb doh hou cùélet.\nMar doh nezé abandonnet teoh hou ç’hunan ha d’hou chongeu, hui a sant hou poénieu é cresquein, ha liés memb caër e hoès assai douçat er péh hou ç’afflige, gouéh-er-houéh e cresq hou affliction.\nMæs, me mab, hum armet, én amzér-zen a gombat, a limage Jesus staguet doh er groéz ; hou péet recour quetan tout, én amzér-zé a dihoueldet hac a dampest, doh hou crucifi.\nNe vern péb quen discaret é éel bout hou courage, hui a gavou nerh ér grucifi ; ne vern péh quen don é er chagrin én hou calon, hui a gavou consolation én hi.\nA hui e hoès de souffrein a berh en dut ? Gùélet ar er groéz en anjuliettan ag en ol tadeu, en disprisettan ag en ol vistre, en abandonnettan ag en ol amiet, er persécuttettan ag er-ré just.\nA ean zou aberh en ihuern-é ? Gùélet Jesus ar er groéz abandonnet de furi en diaulet.\nA credein a rehet-hui hum glêm en hou trait Doué én ur fæçon rai rust, a pe gonsidérehet er rustoni guet péhani en dès traitet en Tad éternel é vab câret ?\nMar degas Doué deoh, é punition a hou pehédeu, ur boén tamporel benac, petra é er boén-zé, mar é homparaget doh er ré en dès anduret Jesus eit hou télivrein ag er poénieu éternel ?\nPrenet-on bet, a laret-hui én ur sellet hou crucifi, dré souffranceu cruel un Doué. Ah ! just-é ma teï un inean prenet èl-cé de vout haval, én ur fæcon benac, doh hé Salvér.\nMe mab, hui e hoès quer bihan a havaledigueah doh Jesus dré hou vertuïeu, ma larou hou crucifi deoh é ma ur gonsolation bout ahoël un tamic haval doh t’ou dré hou souffranceu.\nHou péet enta recour doh hou crucifi én hou ç’ol drougueu, én hou ç’ol chagrinieu, én hou ç’ol tantationeu.\nBocquet memb dehi nezé guet caranté, golhet-hi guet ou tareu, dalhet-hi stert doh hou calon.\nHum sellet èl pe véoh ar er halvar, ha chonget é ma permettet teoh bocquein de dreid hou Toué, péhani a souffre hac a varhue aveit-oh.\nConzet dehou a hou poénieu doh ou joéntein doh é ré, ha goulennet guet-ou bout soulaget én ai.\nConjuret er Salvér misericordius-cé, de laret teoh ag é groéz ur gonze benac a gonsolation, eit hou secour d’andur er rustoni ag hou ç’hani.\nLaret-tehou n’er ùittehet quet bet n’en devou rantet d’hou ç’inean en tranquillité hac er peah, bet que n’en devou hé hrihueit dré en doustér ag é hræce.\nMar doh fidel d’en excelcice santel-zé, hou tareu a vou séhet ; hui a gavou er peah ; arlerh er faiblesse é teï er hourage ; er groéz ne vou quet mui quer ponnér aveit-oh ; en ùerhoni memb hum changeou é doustér.\nPé mar e hoès hoah de souffrein, hui a souffrou ahoël guet er santimanteu a batiantæt, a résignation hac a garanté péré a rai d’en Apostol laret : M’hum blige én disprisance a rér a hanan, ér misérieu, é persécutioneu, én displigeadurieu bras a anduran aveit Jesus-Chrouist.\nAdtapet diwar « https://br.wikisource.org/w/index.php?title=Er_gùél_a_Jesus_doh_er_groéz_a_zoug_de_souffrein_er_poénieu_guet_ur_hourage_dalhable&oldid=105858 »\nKemmoù diwezhañ degaset d'ar bajenn-mañ d'an 18 Eos 2017, da 17:54.


Obizzo II d'Este, ganet war-dro 1247, ha marvet d'an 13 a viz C'hwevrer 1293, a oa markiz Ferrara ha Marz Ancona en Italia an XIIIvet kantved.\nMab bastard e oa da Rinaldo I d'Este - mab pennhêr ar Margrav Azzo VII d'Este- ha d'ur gannerez a Napoli. Tost goude e c'hanidigezh e voe harluet ar vamm hag ar bugel eus Ferrara a repu a gavjont e Ravenna.\nHervez red ordinal ar vuhez ne vije ket bet keloù ken eus Obizzo. Met e 1251 e teuas kemm bras.\nE dad Rinaldo, ostaj etre daouarn an impalaer Frederick I eus an Impalaeriezh Santel a voe kontammet war un dro gant e wreg Adelaida da Romano. Hag ar paourkaezh Margrav Azzo VII a wele n'en doa mab ebet ken na mab-bihan ebet a soñjas neuze er bastard bihan hag a gavas dezhañ ne oa nemet gantañ e c'hallje an Tiegezh d'Este chom en e sav. Difretañ a reas ken e reas da gaout an aotre digant ar pab da anavezout Obizzo evel hêr. Hag anavezet e voe e 1252, un tamm goude d'e vamm beuziñ er Mor Adria.\nE penn Ferrara[kemmañ | kemmañ ar vammenn]\nIn 1264 e voe embannet da vezañ aotrou e Ferrara, hag e Modena e 1288 , hag e Reggio e 1289. Gant Obizzo II ez echu marevezh ar gumun hag e krog hini an aotrouniezh a bado betek ar XVIIvet kantved.\n↑ Complete Genealogy of the House of d'Este\n↑ MODENA FERRARA\nAdtapet diwar « https://br.wikipedia.org/w/index.php?title=Obizzo_II_d%27Este&oldid=1928160 »\nIstor Italia en XIIIvet kantved


Quenta quevren - Ar c’henta Chabistr varnuguent - Wikimammenn\nQuenta quevren - Ar c’henta Chabistr varnuguent\nYouen-Yan-Lois Derrien, 1779-1792 (?) (p. 70-71)\n◄ An uguentvet Chabistr. Ur brotestation gaer evit imprima en Ene ar resolution da servicha Doue, hac evit conclui an actou a binigen Ar c’henta Chabistr varnuguent. Conclusion evit ar burgation guenta-mâ An eil Chabistr varnuguent. Penaus e ranquer en em burgi diouz an affectionou d’ar pec’hejou veniel ►\nAh Doue, Philotee, peguen admirabl eo ar c’hontrat-se pe dre hini e rit un accord eürus ouz e Vajeste divin, pa zeut oc’h en em rei evel-se da Zoue, d’e c’hounit ha d’en em c’hounit hoc’h-unan ivez evit ar vuez eternel ! Ne rest mui deoc’h nemet sina a galon vad an act eus ar brotestation peini hoc’h eus great, ha tostaat goudese ouz an Auter da gommunia, eleach ma tui Doue ivez eus e goftez da sina ha da siella an absolven hoc’h eus recevet, hac ar bromessa pehini a ra deoc’h eus e Varados, oc’h en em lacat e-unan dre ar Sacramant evel ur c’hachet hac ur siel sacr var ho calon pehini a vezo ne-vezet-oll.\nEr fæçon-se, a sonch din, Philotee, e vezo purget hoc’h ene diouz pec’het ha diouz an oll affectionou eus ar pec’het. Mæs evel ma teu an affectionou fall-se da sevel adarre facilamant en ene, abalamour d’hon infirmite ha d’hor c’honcupissanç, pehini a ell beza mortifiet hoguen non pas lazet na distruget endra vevomp amâ var an douar, me a roï deoc’h avisou, pere o veza pratiquet-mad, ho preservo hiviziquen diouz ar pec’het marvel ha diouz an oll affectionou anezàn, evit na allo jamæs caout plaç ebet en ho calon. Hac ec’his ma servich c’hoaz ar memes avisou evit en em burifia en ur fæçon parfetoc’h, e fell din, abarz o rei deoc’h, lavaret deoc’h un dra bennac var ar burete vrassoc’h ha parfetoc’h-se pe da hini e tefiràn ho cundui.\nAdtapet diwar « https://br.wikisource.org/w/index.php?title=Quenta_quevren_-_Ar_c’henta_Chabistr_varnuguent&oldid=122349 »\nKemmoù diwezhañ degaset d'ar bajenn-mañ d'an 9 Eos 2018, da 08:34.


Roz Glas, Douar didoul : ar stourm o tont en dro ?\nPublié le 7/09/16 23:20 -- mis à jour le 00/00/00 00:00\n« Echu eo gant maengleuzioù uranium », se oa soñj ar stourmerien a-enep ar COGEMA e bloavezhioù 1980-90.\nKevredigezhioù bodet e Breizh hag e bro C'hall a glask ingal lavarout d'ar gouarnamant eo erru poent da resisaat ar muzulioù radon, uranium, radioaktivelezh lec'hioù bet kontaminet gant an dour, pe gant douar deuet da vout lastez nukleel.\nMeur a dra zo bet graet gante, met hir eo an hent, ha hir ar respontoù. Areva a respont ur wech an amzer, a bromet skarzhañ al lastez... Ha ret eo atav distreiñ, adpellgomz, bodañ an dud, a zeiz da zeiz.\nSetu neuze, kichen al lec'hioù kontaminet e sav bremañ raktresoù nevez, raktresoù maengleuz ha ne vefent ket evit tennañ uranium, hag a zo tost-tre ... eus ar re gozh a veze implijet gwechall.\nNeuze, evit stourm a-enep ar sekred nukleel e bro C'hall, ar meskaj etre an nukleel sivil ha nukleel an arme, e vez galvet gant an div gevredigezh da vont da Flamanville d'ar Sadorn kentañ a viz Here 2016 (voir notre article)


Jacqueline Giladorni - Wikipedia\nSavet oa bet e 1961 gant Jacqueline Giladorni "l'Oeuvre D'assistance aux Bêtes d'abattoir" (Oberenn sikour al loened e lazhtiez). Evit difenn d'al loend da c'houzañv ha sikoure gant tud brudet (Edith Piaf, Brigitte Bardot) he doa kabalet a benn kaout ul lezenn a-benn rediañ al lazhtiez d'badaouennin al loened araok diwadañ anezho.\nGoude kabalennoù kelaouenniñ gant ar pobl hag ur sinadeg voe aet ar maout-gourenn gant an OABA (OSAL). Rediet voe al lazhtiez da badaouiñ al loened. (dre skein ouzh ar penn pe ar poull-kil (a vechou gant ur bazh-lazhañ) tredan-narkoz pe ahuniñ gant aezh)\nD'an 16 a viz Ebrel 1964 vo lezennet (e Bro C'hall) e vo ret d'al loened bezañ diveiz d'ar c'houlz da vezañ diwadet. Bev a chomo al loened memestra a-benn aotraat ar gwad da vont kuit eus kig al loened.\nTri nemeden a zo bet savet: ar sakrifisoù, boserezh an ti feurm a benn aotraat d'ar saverien da zebriñ o loened, hag evit ar boserezh rediet kenañ.\nAdtapet diwar « https://br.wikipedia.org/w/index.php?title=Jacqueline_Giladorni&oldid=1458576 »\nKemmoù diwezhañ degaset d'ar bajenn-mañ d'an 4 Ebr 2013, da 01:34.


Ur ger a-raok.\n1 - Penaos e c'hall bezañ un dra bennak war-lerc'h ar marv ? Maz eo marv ar c'horf, penaos e chom un dra bennak ac'hanomp ?\n2 - Enebadennoù ar re a gred n'eus netra war-lerc'h ar marv, an " danvezelourion. "\n3 - E kalon an den, daoust ha n'eus ket un aon kuzh dirak mister Doue hag ar beurbadelezh : doanioù ha gloazioù an dud dizoue?\n4 - Met an adkorfidigezh, daoust ha n'eo ket ivez vuhez war-lerc'h ar marv ? Ha tu ez eus da gaout lies buhez lerc'h-ouzh-lerc'h ?\n5 - Ar vuhez peurbadel, petra eo ? Penaos e vevimp ? Peseurt darempredoù a c'hellomp kaout gant ar re a zo en neñv ?\n6 - Petra a c'hellomp ober evit ar re a zo marv ?\nDisec'hañ a raio pep daeraouenn diwar o daoulagad :\nar marv ne vo mui anezhañ...\ndre maz eo tremenet ar bed kentañ...\nDiskuliadur 21, 4\nAAr vuhez war-lerc'h ar marv ? Sed ur goulenn a ra pep den. N'eo ket hiziv, marteze... met un deiz bennak, dre ret. Arc'hoazh marteze, dre m'emañ un neskar, ur vignonez, war-nez mont kuit. Hag evidomp ivez e teuio an eur.\nDarn a lavar : " un dra bennak a zo, marteze, gwelet mat e vo pa vin eno. Perak bezañ chalet hiziv ? "\nDarn all a dremen o buhez a-bezh o prientiñ an emgav-se er bed all, o prientiñ ar beurbadelezh, ken pouezus maz eo an dra-se.\nMet ni-holl, moarvat, hon eus diegi o soñjal er marv, rak graet omp evit ar vuhez. Setu perak ez eo talvoudus-tre sklaeraat ar pezh a c'hellomp gouzout eus ar vuhez war-lerc'h ar marv.\nE-touez ar respontoù ken disheñvel kinniget dimp, petra krediñ, piv krediñ ? An danvezelourion, an 'dizoueidi', a lavar : " pep tra a zo echu gant ar marv, n'eus nemet ar bed hag a zalc'h da vont war-raok."\nDalc'hourion an adkorfidigezh a lavar : " Lies buhez ez eus lerc'h-ouzh-lerc'h, betek ma teuer da vezañ an Hollad Bras, ha ma n'analer ken ar vuhez (nirvana)."\nAr Yuzevion, ar Vuzulmiz hag ar Gristenion a gred ez eus, warlerc'h ar vuhez-mañ, ur vuhez peurbadel a evurusted gant Doue. Ar gristenion, peurgetket, a lavar ec'h advevimp gant hor c'horf, evel Jezuz-Krist.\nEl levrig-mañ emaomp o reiñ un diverradur sklaer eus ar goulennoù hag ar respontoù a c'heller degas dezho ez-reizh.\nJezuz a lavar :\n" Evit ar pezh a sell ouzh adsavidigezh ar re varv, hag-eñ n'hoc'h eus ket lennet ar pezh en deus diskleriet Doue deoc'h dre ar gomz-mañ :\n" Me eo Doue Abraham, Doue Isaak, Doue Yakob " N'eo ket Doue reoù varv, met Doue reoù vev."\nAr c'hentañ goulenn, end-eeun, eo gouzout penaos e c'hellomp kenderc'hel ur vuhez bennak endra maz eo marv ar c'horf ha ma chom aze en douar ; ha prestik zoken n'eus mui anezhañ, e holl elfennoù en em goll en douar hag en aer.\nMeur a levr en deus komzet, er bloavezhioù diwezhañ-mañ, eus arnodadurioù a " Vuhez war-lerc'h ar marv. " Mezeged amerikan o deus zoken embannet tezennoù war an divoud-se. Hervez an testenioù dastumet el levrioù-se, tud klañv hag a oa bet oberataet ha chomet en ur stad arvarus, a zo marvet, hag henn stadet eo bet ent-bevoniel. Ha neuze, ur predad-amzer goude, ez eo bet merzet e teuent en-dro e buhez. Goulennataet int bet evit gouzout ar pezh o deus santet e-pad an amzer ma seblantent bezañ marv. Souezhus eo stadañ un hevelebiezh vras. Dre vras o deus santet an dud-se ur vuhezegezh 'er-maez ar c'horf', a c'hallent merzout evel arvestourion. Hag ar pezh a zanevell an darn-vuiañ eus ar re o deus tremenet eno eo o deus bet un darempred gant ur boud lugernus ha trugarezus. Liesstumm eo skeudenn ha pivelezh ar boud bev-se, met diresis-diresisoc'h eo diouzh maz eo amgredus pe diskredus an dud-se. Ha koulskoude, ar c'heñveriadur gant ur varnedigezh trugarezus, ur vadelezh, a seblant an hevelep hini.\nDav eo, avat, anavezout, petra bennak a c'hell bezañ an testenioù-se, e tennont d'un arnodenn war vevennoù ar vuhez hag ar marv. An holl dud-se, end-eeun, o deus adkroget da vevañ eveldomp, ha dre-se eo 'e' c'hellont komz ouzhimp a gement-se. Evel-se e c'heller soñjal en deus roet dezho ar Boud kevrinus-se an emgavadenn-se, ur c'hemennadur marteze, ur goulenn, ur chañs nevez, ur galonegezh da veyañ ar vadelezh hag ar mad ; anv mat ez eus avat da vezañ kemeret en-dro, da genderc'hel evel diagent an hevelep buhez, an hini o devoa an dud-se a-raok en hon touez.\nUn dra bennak ez eus koulskoude, marteze, da dennañ eus an testenioù-se ; War vevennoù diwezhañ buhez ar c'horf e c'heller merzout gwelloc'h n'eo ket ar c'horf an dra nemetañ ac'hanomp, hag ez eo beg tanav hor bezoud barrek da 'n em c'houlenn diwar-benn e gorf, e vuhez, e donkad. An ene eo ?\nSed ur goulenn endalc'hus. A-enep d'ar pezh a gred an danvezelourion, e welimp evit peseurt abegoù, lavaret pe nann, ez eo asur n'hell ket hor buhezegezh 'danvezel bevoniel' ezteurel pep tra ennomp. N'eo ket poellek lakaat harzoù ar vevoniezh nemeto d'hor buhez gant ar pezh he deus an donañ, hol luskadoù gwirionañ hag ar skiant hon eus, a zo ennomp, eus un tonkad diwezhañ. N'eo ket ken diaes-se da gompren. Kemeromp ur skouer :\nUn den a c'hall karout ur vaouez gant e gorf. Gaou avat lavarout gant e gorf nemetken. Ar re na welont ar garantez nemet er c'horf a zo disprizet. Ar garantez wirion a ya pelloc'h, donoc'h. Hag a zo padusoc'h. Karout, e gwirionez, a zo karout n'eo ket hepken gant e gorf, met gant e holl galon, gant holl c'halloudoù an ene, a zo karout egile evitañ e-unan, a zo mennout e eurvad dreist pep tra, a zo en em ankouaat evit karout, hag a zo karout evit bepred.\nYa, " ar garantez a zo trec'h d'ar marv " (Kan.8,6) hag hor gervel a ra pelloc'h.\nAn eurvad ivez. An den a zo graet evit an eurvad : penaos e vijemp-ni gwalleürus, mar n'hor bije meizad ebet, c'hoant abet-eus an eurvad ? Ha mar en em gavomp evurus, petra c'hoantaomp ? n'eo ket hepken ma kendalc'ho an degouezh en deus graet eurvad dimp, hogen ma pado an evurusted-se bepred, peseurt abeg bennak he defe. Un dra bennak a zo ennomp eta o vont pelloc'h eget ar c'horf, hag a zo graet evit c'hoantaat an eurvad difin, ar pezh a zo anvet an ene gant ar gristenion ha kalz a dud all.\nHag ar marv a zo ur skoilh. Graet omp evit bezañ evurus, c'hoant un eurvad peurbadel a zo ennomp, ha nann oc'h echuiñ gant ar marv. An evurusted didermen-se a c'houlennomp holl, evidomp hon-unan, evit ar re a garomp, dre m'hon eus un ene, n'omp ket frealzet gant ar marv, evel ur c'hoant naturel hon eus, divougus, eus ar beurbadelezh, an ene n'eo ket graet evit mont en douar.\nEnebadennoù diavaez o deus, ha darn all enebadennoù diabarzh enno o-unan : ar re gentañ a zo poelladennoù ergorel, a c'heller burutellañ, ar re all a zo ersavioù diabarzh pep hini. Ne vez ket dalc'hmat emskiant anezho, met tu a vez d'o feoc'haat ha d'o gwellaat, pa zeu ar gloazioù-se d'ar sklerijenn.\nEnebadenn bennañ an danvezelourion a zo eeun ; diskleriañ a reont n'eus netra er-maez ar bed danvezel (bevedel-kimiek), ar bed a c'heller merzout dre ar skiantoù ha mentañ. Hag e kredont ennañ, evel ma kred ar re all en Doue, ar pezh a zo souezhus.\nAr ennebadenn-se, gouez dezho, a zo skiantel, ha bet eo en gwirionez, mennoz ar re anvet 'skiantourion.'\nAr re-mañ, en eilvet lodenn an Naontekvet kantved ha lodenn gentañ an ugentvet kantved, a lavare ne gredent nemet er Skiant, ha fromañ a raent an dud damzesket, oc'h ober dave d'ar skiant. Kavout a rae dezho edo an hentenn skiantel war-nes displegañ pep tra. Disteurel a raent evel tra diskiant pep andon all a ouiziegezh, anaoudegezh ha furnez. Er-maez ar skiantoù ne oa an nemorant a-bezh nemet farlotaj, ha klogorennoù. Un tamm evel pa zisklerfe deoc'h un arbennigour war ar yezh gresianek n'eus talvoudegezh ebet kement tra ha n'eo ket skrivet e lizherennoù gresianek. O vezañ n'hell ket an ene bezañ mentet na jedet, e tisklerient n'eus ket anezhañ.\nAn damkaniezhoù danvezelour-se a zo anvet "bihanadurel" dre maz eo bihanaet an den ganto da gementadoù, dajedadennoù, dazastaolioù kimiek, da vraslunioù bevedel.\nAr meizad, ar garantez, ar vuhez a zo bihanaet da vezañ hepken dreist-framm dastaolioù bevedel-kimiek.\nGant-se, ne oa ket ar skiantourion nebeutoc'h eget ar re all e tro da ober rakvarnoù enepskiantel evit gwarediñ o damkaniezhoù. Evel-se e krede eneberion bPasteur, ar skiantour meur en devoa dizoloet ar garvuhezeged hag ar vaksinoù, en emgrouadurioù. Perak ? N'eo ket evit abegoù skiantel, anat eo, hogen en abeg d'o dizoueadegezh, rak soñjal a raent : mar n'eus ket emgrouadurioù miled e-lec'h m'o kaver peurvuiañ, e vezimp rediet da grediñ er Grouidigezh hag er C'hrouer.\nA-bend-all, an hevelep Pasteur, ken sellant a-fet skiantoù, a grede e bezoud an ene hag er beurbadelezh. Trugarekaat a rae Doue evit e gavadennoù (da skouer en e brezegenn evit digorlidañ skol-uhel Pasteur.) Ha skrivet en deus, a-zivout marv unan eus e vugale, un diskleriadur a esperañs eus ar c'haerañ, en em gavout er beurbadelezh. Rak aze emañ an dalc'h. Er-maez ar gimiezh emañ, er-maez arsteredoniezh pe ar fizik : va bugel hag a zo marv, ha marv eo a-grenn ? evit bepred ? Pe : ha perzh en deus, pe en devo en un eürusted vev e-lec'h ma c'hellin hen adkavout ? Hag arvestiñ a-nevez e vousc'hoarzh ? Promesaoù Doue, daoust ha ken dibenn ez int ?\n" Plijus da Zoue, ez eo bet karet gantañ, hag o vevañ e-touez pec'herion, ez eo bet dilamet...\nDeuet da beurvat e berr amzer, en deus leuniet un hir remzi.\nRak plijus e oa d'an Aotroù e ene. Setu perak ez eo aet fonnus er-maez a-greiz ar siegezh... An dud reizh avat a zo bev da viken, ha gant an Aotroù emañ o garedon."\n(Levr ar Furnez - 4,10,13 - 5,15)\nKalz e-touez hor mignoned dizoueat, pe ar re a lavar n'eus netra war-lerc'h ar marv, o deus enebadennoù estreget lavarout : " n'eus netra a-ziavaez ar skiantoù fizik. " O diaezamant da grediñ e buhez an ene hag e peurbadelezh an neñv a zeu diouto o-unan. Kudennoù ez int o tennañ d'ar frankiz, d'ar vuhezegezh d'ar reizhder, d'ar garantez evit an nesañ, ha d'o istor personel. Klask a raimp diskouez ez eo gwirion ar c'hudennoù-se, met goulennet alies en un doare fall, en abeg da istor pep hini e-unan. Dre-se n'hellomp ket kaout ar respont mat, e zisteurel a reomp en a-raok. Ne fell ket dimp selaou gant aon da glevout un dra bennak a rafe droug ouzhimp ; stouvañ a reomp hon divskouarn. Ha koulskoude, mar selaoufemp ar gwir respont, pebezh levenez, ha pebezh disamm !\nBez' ez eus tud dizoue ha n'hallont ket degemer mennoz ur vuhez peurbadel ; anavezet em eus mat hiniennoù, rak o zad, o mamm, o mignonez, o gwaz a oa marvet digredenn, war a hañval. Neuze e lavared : " an den-se karet ha prizet-dreist n'hall ket mont d'an neñv gant Doue, mard eus unan, pa ne grede ket. Pe c'hoazh : graet en deus traoù ha n'int ket, d'am soñj, o klotañ gant ar vuhezegezh mennet gant Doue. Gwelloc'h eo ganin, e pep keñver, na vefe ket a Zoue nag a vuhez peurbadel, rak distaolet e vefent, ha kement-se a zo trist.\nMet an Aviel a respont da gement-se, d.l.e. Jezuz a respont :\n"evit an dud eo kement-se dreist o galloud, met evit Doue, emañ pep tra en e c'halloud"\n"Doue a venn ma vo salvet an holl dud."\n(I Tim 2,4)\n"Kement en deus Doue karet ar bed ken en deus roet e Vab unganet evit nan aio ket da goll an neb a gred ennañ, hogen m'en devo buhez peurbadus."\n"Evit gwir, Doue n'en deus ket kaset e Vab er bed evit barn ar bed, met evit ma vo salvet ar bed drezañ."\n(Yn 3, 16-17)\nGallout a reomp eta krediñ start ez eo Doue un Doue a vadelezh, a drugarez. D'ar re a zianav anezhañ gant eeunded ez eo prest da zigeriñ dorioù ar silvidigezh. A-raok pep tra e sell o eeunded. A-walc'h eo e lavarfe o c'halon, don o ene, " ya " d'e drugarez... Kement-mañ a zo diskleriet en Aviel pa varv Jezuz war ar groaz : en e gichen emañ an daou dorfetour, kroazstaget eveltañ ; unan anezho a dro ouzh Jezuz hag en deus truez outañ en ur lavarout :\n"Evidomp eo un dra reizh, paeet omp diouzh hon torfedoù, met hemañ n'en deus graet droug ebet." Hag e lavare : " Az pez soñj ac'hanon, pa zeui e gloar da rouantelezh." Ha Jezuz da respont dezhañ :\n"E gwirionez, en lavarout a ran dit, hiziv e vi ganin er Baradoz." (Lk 23, 41-43)\nSetu ar pezh a c'hellomp goulenn digant Doue evit an den-mañ-den karet ha marvet hep anavezout Doue, war a hañval, : ma vo, evel al laer mat, piket e galon gant dinammded Doue e pred an emgav gantañ, ha ma c'houlenno neuze digantañ, m'en devo Jezuz-Krist soñj anezhañ en e Rouantelezh. Ha neuze Doue, ha n'eus netra dreist e c'halloud, a lako hor mignon barrek da vont gantañ d'ar Baradoz.\nE tal-ouzh-tal gant Doue e pred ar marv, ur pred ha n'omp ket testoù anezhañ, an Doue hag a zo karantez holl en em ziskouez ez-prevez evel Karantez ha Trugarez. Neuze e ya da get an holl zoanioù rak Doue, ar skeudennoù fall eus Doue a ya kuit evel ar c'houmoul gant ar gorventenn. Ar Garantez, gwir zremm Doue en Aotroù Krist, en em ziskouez evel d'al laer mat. Hag a-walc'h eo neuze lavarout " ya " da garantez Doue. Eñ, Eñ a ra an nemorant. Evidomp-ni, tud vev, hon eus marteze aon hiziv dirak Doue, dre m'hon eus sur-a-walc'h ur skeudenn faos anezhañ, da skouer, en abeg d'ar vuhezegezh.\nDaoust ha dleet eo din dilezel an dra-mañ-tra a garan bremañ evit un eürusted da zont ha dianav din ? Ha Doue, daoust hag e fell dezhañ lakaat warnon traoù strizh evit diskouez din e c'halloud ? Hag enebour eo evit gwir d'am eurvad ? Ha fellout a ra dezhañ ober ur sklav ac'hanon ? Ar respont a zo an hevelep hini roet endeo ganimp :\n"Mar en deus Doue roet e Vab evit m'hor bo ar buhez peurbadel, mar kar ac'hanon zoken mar n'hen anavezan ket, n'e garan ket, ha mar stourman marteze outañ, Ma kar ac'hanon kement-se, perak em bije aon e vennfe evidon estreget an eurvad ?"\nDiaesterioù a c'hellomp kaout evit e gompren. Perak chom hep goulenn digantañ, en anv ar garantez diskleriet dimp, sklaeraat an diaesterioù-se ?\nN'on ket rediet da garout Doue Jezuz-Krist. Deuet eo en hon touez evel ur bugel da Nedeleg, youst a-grenn ha dic'halloud. Daoust hag ez eo evit hor frikañ ? Ar garantez-se, he c'hinnig a ra dimp, he c'hestal a ra, n'omp ket rediet. Gortoz a ra hepken ur respont frank eus va ferzh, zoken mar ne gomprenan ket pep tra war an taol e c'hellan avat stagañ da sellout outañ a-hen-all. Tamm-ha-tamm e ya da steuziañ em spered ar skeudennoù damresis am boa eus Doue. Ne fell ket dezhañ herzel ouzh va eurvad er vuhez-mañ. Mont a ra da ziskouez din hentoù un eurvad a gas pelloc'h hag a roio din va gwalc'h : un eurvad o kenglotañ gant c'hoantoù donañ va bezoud.\nNeuze e c'hellin dizoleiñ an Doue a garantez-se ha degemer e bromesaoù estlammus. Er joa hag er frankiz, pareet eus va gloazioù don, em bo c'hoant da lavarout " ya " dezhañ, fellout a ra din karout a greiz kalon. Lakaat a rin ouzh e dreid kement tra ha n'eo ket mat. Degemer a rin gant levenez e bardon a raio ac'hanon nevez a-grenn. Ha mont a rin e-barzh ur goanag nevez, ur skiant eus ar garantez hag e vin prest evit-se da gemmañ un dra bennak em buhez.\nEn hon amzer e lavar kalz a dud e kredont en adkorfidigezh. N'ouzer ket re petra eo, met kement-se a seblant muioc'h eus ar c'hiz.\nPerak ez eus hiniennoù bamet gant ar mennoz-se, an adkorfidigezh ? Peseurt talvoudegezh enni ?\nDiv reked don a gaver er hoaladur-se d'an adkorfidigezh.\n1 - Santout ervat a ran ennon n'eo ket graet va buhez donañ evit arsaviñ. An netra a zo heugus evidon. Ret eo en ur mod bennak e padfe va buhez, va bezoud en tu-hont d'ar marv, en un doare bennak a vuhez. Evit gwir, ar pezh a glasker eus un tu dindan ar ger 'adkorfidigezh' eo ar beurbadelezh. Met e gwirionez daoust hag an adkorfidigezh eo ar respont mat, daust hag-eñ eo an hent a gas d'an eürusted wirion ?\n2 - An dud a wel mat n'hellont ket mont d'ar Baradoz evel-se. An eil re hag ar re all, hon eus emskiant da gaout ezhomm da vezañ glanaet. Daoust ha n'omp ket bet, un deiz pe un all kenlodek en droug tamm-pe-damm er bed, dre an droug hon eus graet ?\nKelennadurioù an adkorfidigezh a sil er spered emaomp o vont da vezañ glanaet a vuhez da vuhez (adkroget war an douar) ha da vezañ disammet eus an droug stag ozh hor c'hroc'hen. Ar mennoz-se a zo din ha doujus-kenañ. Met an diskoulm kinniget d'ar gudenn, hag-eñ ez eo talvoudus ?\n(Mar bale an ene eus ur c'horf d'un all ha distag, n'eo ken ur c'horf nemet un toull-bac'h. Evit gwir ar c'horf eo kartenn-bivelezh an ene. Ne zeu an ene da vezañ nemet gant ar c'horf hag a ro dezhañ e zremm ; an ene eo e vuhez speredel. Pep hini ac'hanomp a zo un hinidenn hepken gant un ene hepken, ur c'horf hepken, un istor hepken, ur beurbadelezh hepken.)\nKoulskoude an adkorfidigezh n'eo ket ar vuhez peurbadel.\nAn adkorfidigezh, daoust peseurt kelennadur a heuilher, (liesseurt int : kelennadurezhioù reterel, oadvezh nevez, bouddhadegezh ar c'harr bihan pe vras) n'eo ket evit gwir ar vuhez peurbadel. Un atodenn eo a vuhezioù bihan ha dalc'hmat gant bevennoù ar vuhez amañ, ken na vez ken a vuhez a-daol-trumm, an "nirvana".\nAn eurvad kinniget e penn an hent, daust ha n'eo ket un eurvad iskis ? Mar anzaver deveradurezh ar ger " nirvana ", ar stad ziwezhañ war-lerc'h an adkorfidigezhioù, n'eus ken a c'hwezhadenn, n'eus ken a anal. Ar c'hlanidigezh-se dre buhezioù, lerc'h-ouzh-lerc'h a c'hoarvez pa'n em zistager diouzh c'hoant an danvezioù, ar galloud, ar c'harantezioù ha diouzh an darempredoù gant ar reoù all, ar vignoniezh. Ha c'hoazh diouzh pep liamm gant ar vuhez hec'h-unan : na soñjal, nag analañ. Neuze en em vesker gant an hollved, an hollad bras. Ne fiñver ken, ne soñjer ken, ne garer ken. N'eus ken a bivelezh, a bersonelezh.\nDaoust hag emañ aze an eurvad a c'hoantaomp : evit bezañ Hollad, ha nann bezout ni hon-unan ?\nEr c'hontrol, en Dasorc'hidigezh e vevimp hon-unan, bepred ; e kompagnunezh an Doue bev hag an holl re a vev gantañ en e garantez hag en eurvad a ro dimp. Komz a reomp gantañ. Kenderc'hel a reomp da garout ar re a zo war an douar ha pediñ a reomp evit ma vo tizhet ganto an hevelep eurvad.\nKudennoù ar c'hlanidigezh dre an adkorfidigezhioù.\nAn neuz all eus an adkorfidigezh eo an doare glanidigezh kinniget ganti : dre buhezioù lerc'h-ouzh-lerc'h e savomp pe diskennomp ar skeul a gas d'an droug - an danvez - d'ar mad - an Hollad dizanvezel ha dibersonel.\nEvel-se emañ ar vuhez en arvar da goll he zalvoudegezh hec'h-unan : eus un tu e skarzher ar c'hudennoù evit diwezhatoc'h, en ur vuhez all arvarus e vo graet gwelloc'h. Tra diboell : ne vez ket kemeret ar vuhez evit un dra poellek ; n'eo ket asur e tivizan netra bremañ, en em gavout a rin en ur vuhez all.\nMar bije gwir ! Perak chom hep klask eurvad ar vuhez evit bepred adal bremañ ? Nag eo iskis enebour an den hag e donkad meur c'hwezhet ennañ gant an disantidigezh-se ! o tilemel digantañ ster ha talvoudegezh e vuhez ! Daoust ha ret e vo dalc'hmat azdoublañ ar c'hlas ?\nEus an tu all e vuzulier fall ar gwalloù degaset a-wechoù gant ar gelennadurezh-se : mar edon bremañ o tougen em buhez fazioù ur vuhez kent, e paean neuze evit ur vuhez disoñjet krenn ganin, ur vuhez hag em boa enni korf unan all, pe korf ul loen. Pebezh kiriegezh a bouez warnon ha pebezh strivadennoù da ober ! Buhezioù ha buhezioù am eus marteze da verniañ evit adsevel er skeul !\nDaoust ha n'eus ket eta unan bennak da c'hellout va skoazellañ ? War biv pe betra harpañ evit dont da vout mat ha da ziarbenn ar chadenn daonet-se ?\nDisheñvel a-grenn eo promesaoù an Doue bev. Ya, Doue hon Tad a fell dezhañ ma vimp mat ha peurvat. Met gouzout a oar a betra ez omp graet. Doue a zo karantez, donezon, pardon. N'eos ket rekis evitañ buhezioù ha buhezioù. Kas a ra e Vab evit reiñ dimp e bardon, hor glanaat hag hor ren d'ar Mad, Eñ, andon pep mad. E vuhez hec'h-unan hag e vadelezh a ro dimp. Hon tennañ a ra dre e drugarez diouzh an droug hag an dibarfeted, ha reiñ a ra dimp digor d'ar vuhez wirion.\nDoujañ a ra d'hor frankiz hag hag he c'hemer a ra a-barfeted. Karout a ra hor frankiz, he roet en deus dimp evit ma c'hellfemp karout. Ha mar lavaromp ur " ya " frank d'e zorn astennet " ya " d'e garantez, ez eo evit bepred ec'h antreomp er vuhez.\nPrest eur da soñjal a-wechoù emañ ar vuhez war-lerc'h ar marv evel maz eo er vered goude ar marv ; un diskuizh hir-gousket, hir-kenañ ha hirvoudus.\nUn deiz bennak e c'houlenne ur paotrig pemp bloaz : " Ha bevañ a ra an holl er gwele ? e-barzh an neñv ? " Kement-se a lavare dre ma komprene mat e oa bremañ er baradoz ar voereb en doa gwelet klañv war he gwele. Diskleriet e oa bet neuze dezhañ n'eus ken er baradoz na kleñved, na marv, hag e vezer c'hoazh bevoc'h eget kent.\nTeresa a Lezawez a lavare e par ar marv : " Mont a ran d'ar vuhez. " Ha diskleriet he devoa : " Fellout a ra din tremen va baradoz oc'h ober vad war an douar. " An holl re, diniver, a bed anezhi abaoe kant vloaz (marvet eo e 1897), a c'hell testeniañ ez eo gwir-mat.\nAmañ e fell din reiñ un testeni personel. Va gwreg ha me hon eus kollet ur paotrig, Dominig, d'an oad a c'hwec'h vloaz. Va zad, -e dad-kozh -a oa trist- meurbet. Un nebeut deizioù goude ar gwall-zarvoud e tihune, en noz, gant ar glac'har hag e ouele. Neuze e klevas ur vouezhig a lavare dezhañ : " arabat gouelañ, tad-kozh. " Advenel a reas kousket ha goude e tihunas en ur ouelañ. An hevelep mouezhig, hini Dominig, a ouie mat, ; hag un deirvet gwech e lavaras ar vouezh dezhañ : " Na ouel ket, tad-kozh, mar goufes pegen eürus on ! " Hag ar wech-se en deus gwelet an tad-kozh e dristidigezh o steuziañ.\nC'hoarvezout a ra ivez a-wechoù, gant aotre Doue, e teufe unan bennak nag a zo aet kuit da ober dimp santout e vezañs en ur mod bennak, e hanterouriezh evidomp e-kichen Doue, rak ne vezont ket diseblant ouzhimp, ar re a zo gant Doue ; bev int, evel m'eo bev Douve ; arvestiñ a reont diehan ouzh dremm Doue hag estlammet e vezont. Erbediñ a reont diastal evit ar re a zo en hent war an douar : Evel ur chadenn vras a gengrediezh eo kement-se... Dre m'emaint e-kichen Doue, dre m'o deus o c'halon troet ouzh Doue ha ma tegemeront digantañ, dre garantez, ar c'hallusted da bediñ evidomp, da c'houlenn evidomp sklerijenn ha skoazell Doue, da ober a-wechoù sin dimp, dre c'hras Doue, da'n em dreiñ etrezek hent ar Vuhez, ouzh Jezuz-Krist" an hent, ar wirionez hag ar vuhez."\nN 'eus ket avat keal da c'houlennata ar re varv na d'o uzañ en ur zistreiñ diouzh an neñv ha diouzh Doue, da skouer evit ober divinouriezh, diouganerezh. An darempred-se gant ar re varv, sellet evel marv evit gervel o spered, a zo un doare kehelerezh idolennoù, d.l.e. distroet diouzh ar gwir Doue. Graet a vez anezhañ igromañs, hud-speredourieth, ha. a...: un dra risklus-tre hag a c'hall gwallañ hor skiantoù ha kas ac'hanomp da ober traoù keuzius ha zoken fall-meurbet.\nEvit ar re a zo e-kichen Doue, er c'hontrol, pep tra bet kaer, mat en o c'harantezioù douarel a vo treuzneuziet, kreskaet gant ar vuhez doueel. Hag ar pezh na oa ket reizh a vo glanaet, kenaozet gant ar mad, ha neuze e karimp gant ur garantez peurvat an holl re hon eus anavezet. Gant Doue e vennimp o eurvad hag e pedimp Doue da reiñ dezho an hevelep eurvad e-lec'h ma vezimp hon-unan.\nHor c'horfoù ac'h advevo.\nLeunder ar vuhez ne sell ket hepken ar vuhez. En Aviel, Jezuz a gemenn dimp dasorc'hidigezh ar c'horfoù :\n"Me eo an Dasorc'h hag ar Vuhez, an neb a gred ennon, ha goude ma ve marv, a vevo, hag an neb a gred ennon ne varvo ket da virviken."\n(Yn 11, 25-26)\nAr C'hrist a zo dasorc'het gant e gorf. E ziskibled o deus gwelet goulioù e zaouarn hag e dreid, hag eus e gostez. Debret hag evet en deus ganto. Met n'en deus ket adkemeret red e vuhez douarel. Dasorc'het eo gant ur c'horf glorius. Abaoe 2ooo vloaz ez eo test an holl gristenion a gement-se.\nNi ivez, e dibenn an amzerioù, a vevo a-nevez dasorc'het gant ur c'horf treuzneuziet, ur c'horf glorius.\nEn e lizher kentañ d'ar Gorintiz e tispleg Sant Paol e vezo an hevelep korf - an hevelep hinidenn - ; met ar c'hreunenn a ya da ziwan a zo an hevelep hini hag ar blantenn he deus kresket, evel-se hor c'horf, unanet neuze gant hon ene, ne vevo ken eus buhez an douar, hogen treuzneuziet vevo eus buhez Doue, ar pezh a anver, e doare skeudennel, an neñv.\n"Ha mard emañ o chom ennoc'h Spered an Hini en deus dihunet Jezuz a-douez ar re varv, neuze, an hevelep Hini hag en deus dihunet ar C'hrist Jezuz a-douez ar re varv, a advevo ivez ho korfoù marvel dre e Spered o chom ennoc'h."\nN'eus ket eta a deuzadur en hollved, en Hollad bras, evel ma soñj tud an adkorfidigezh, rak n'anavezont ket promesaoù Doue. Eñ, Doue, eo a ro dimp en-dro buhez peurvat, ha chom a reomp en hor pivelezh hon-unan, gwir gevelerion Doue, kouviet ouzh e daol evel d'ur banvez. Disec'hañ a raio pep daeraouenn diouzh hon daoulagad, hervez lavarenn an Diskuliadur meneget ganimp en derou.\nMet ar vuhez peurbadel-se a c'hellomp stagañ d'he vevañ adal bremañ en ur mod bennak. Rak Doue en em ro da anaout adal ar vuhez-mañ. Dre-se eo e c'hellomp e zizoleiñ, e selaou, e zegemer. Penaos ? Dre lenn an Aviel, komz Doue, dre vuhez ar sakramantoù : ar Vadeziant, ma c'hanomp drezi da vuhez Doue ; dre an Eukaristiezh, d.l.e. an Oferenn, ma resevomp enni Doue en ostiv : fellout a ra dezhañ hor magañ gant e vuhez hec'h-unan, gant e garantez virvidik, gan e Spered Santel ; ha neuze dre an Adunvanidigezh, ma c'houlennomp enni pardon eus hor fazioù, " hor pec'hedoù " enep karantez Doue hag an nesañ. ; e-lec'h ivez ma c'hwezh Doue, dre ar beleg, e bardon warnomp, ha ma vezomp glanaet ... Bez' z eus c'hoazh sakramant ar re glañv, ar Briedelezh, ha Sakramant an Urzh evit ar veleion.\nDegemer a reomp c'hoazh, dre ar bedenn, ar vuhez peurbadel en hor buhez a-vremañ. Doue, ma roomp dezhañ eus hon amzer brizius, a zeu endeo d'ober e zemeurañs en hor c'halon ha d'hon digeriñ ouzh traoù an nec'h.\nNeuze e vez kemmet hor buhez a briedelezh : karout a reomp a garantez adnevezet. Hon darempredoù gant ar re all a zo chañjet : o sellout a reomp dre ur sell nevez, ur sell a garantez hag a esperañs.\nSed aze ar garantez : Doue a zeu ennomp hag e reomp oberoù a garantez.\n"Evidoc'h, Aotroù, hoc'h eus hon graet, hag hor c'halon a zo hep diskuizh ken na ziskuizh ennoc'h"\nEr Gredo, an diverradur eus ar pezh a gred ar gristenion abaoe 2OOO vloaz, e lavaromp : "Me gred e komunion ar Sent," d.l.e. ez eus un darempred bras etre an holl re a zo en neñv e-kichen Doue, ar Sent, ha ni o vevañ war an douar.\nAr Sent n'int ket hepken, ret eo resisañ, ar re a zo bet diskleriet evel-se gant an Iliz, ar Sent "santelezet", Sent an deizietaer. An holl re a zo marvet en ur lavarout " ya " da garantez Doue, a zo, goude bezañ glanaet a-wechoù, a zo gantañ hag a zo "Sent".\nMet evit antren e tan ar garantez ez eo ret bezañ tomm ; deviñ dre garantez. Setu perak, mar hon eus ezhomm da vezañ tommet, e c'halver " Purgator " ar c'hlanidigezh-se. Hag hor pedennoù a c'hell hastañ ar c'herzhed-se davet ar garantez. Evit Doue, an amzer n'eus ket anezhañ. Mar soñjomp hiziv en unan pe un all eus hon dud varv, ha mar pedomp evitañ, Doue en deus gwelet endeo hor pedenn.\nAr gwellañ bedenn eo kinnig un oferenn, kemer perzh enni ha mar gallomp en ur gomuniañ evit degemer buhez Doue, m'en em gav enni hor re varv o deus lavaret " ya " d'ar garantez, hag evel-se bezañ unanet ganto. Met hon holl gerioù paour o deus ur galloud bras evit hor mignoned marv : teneraat a reont kalon Doue.\nSetu ar brofadenn a lakomp dirazoc'h-c'hwi, ni ho servijerion hag ho familh a-bezh ; en ho madelezh teurvezit he degemer ; startait ar peoc'h en hor buhez, hon diframmit diouzh ar gondaonidigezh hag hon degemerit e-touez ho tud dibabet.\n(Pedenn an oferenn)\nRet eo ivez pediñ kalz evit ar re a zo war o dremenvan : ar pred eo ma vezer o lavarout "ya" pe "nann" d'ar garantez.\nPedenn vihan d'ar Werc'hez Vari.\nBezit laouen, Mari, leun a c'hras,\nAn Aotroù a zo ganeoc'h.\nBenniget oc'h e-touez ar gwragez\nHa Jezuz, frouezh ho korf, a zo benniget ;\nPedit evidomp, pec'herion baour,\nBremañ hag en eur hor marv. Amen.\nHag an ifern : daoust hag ez eus un ifern ? Ya, Jezuz a ro dimp kemenn anezhañ en Aviel, dreist pep tra e parabolenn Lazar hag ar pinvidig fall. Ha pergen e komzoù ar varn diwezhañ.\n"N'hellomp ket bezañ unanet gant Doue anez dibab frank e garout", a lavar katekiz an Iliz Katolik. Komzoù an Aotroù Krist a zo pouezus :\n"An neb na gar ket a chom er marv. Neb a gasa e vreur a zo ur muntrer. Gouzout a rit avat n'eus muntrer ebet hag en defe ar vuhez peurbadel o chom ennañ."\n(Yn 3, 15)\nJezuz a gomz eus ar gehenna, eus an tan ha na vez ket mouget.\nKemenn a ra e kaso e aeled, a zastumo an drougoberourion hag o stlapo er fornez grizias. Bez'ez eus un ifern. Hag an Iliz ne lavar war e zivoud nemet ar pezh en deus lavaret Jezuz e-unan. Perak ? Karantez Doue a rakkemenn dimp an darvoud mantrus eo dioueriñ a garantez, tremen e-biou d'an neñv, d'ar vuhez peurbadel. Ur c'halvadenn eo d'ar giriegezh ma c'hell an den ober diouzh e frankiz a-benn e donkad peurbadel. Ur galv eo d'ar ganttroidigezh.\nMet an ifern n'eo ket un distaol a-berzh Doue. Den ebet n'eo tonket gant Doue d'an ifern. Evel m'o deus kredet en gaou ar re anvet ar Jañsenidi. Ret e vefe, evit mont d'an ifern, nac'h a-benvest-kaer Doue, ha kenderc'hel d'henn ober betek ar penn... Ret e vefe nac'h e drugarez.\nDoue, end-eeun, a venn e vefe salvet pep den. Goulenn ez-leal e bardon, ez eo kaout anezhañ : hor bezomp soñj eus al laer mat.\nDoue a fell dezhañ "ned afe da goll den ebet, met e trofe an holl d'ober pinijenn."\n(II Per 3,9))\nGallout a reomp eta esperout o defe hon anaon goulennet trugarez digant Doue, ha pediñ evito a-fet-se. Doue e-unan eo hon atiz da bediñ evito hag a venn bezañ trec'het gant hor galv d'e drugarez.\nNeuze evito, evidomp, an neñv eo hon esperañs en abeg da drugarez Doue hon eus an esperañs start da ' n em gavout, int ha ni, e baradoz Doue.\n"Setu teltenn Doue e-touez an dud. hag Eñ, Doue e-unan, a vo ganto.\nHa disec'hañ a raio pep daeraouenn diwar o daoulagad : Hag ar marv, ne vo mui anezhañ... dre maz eo tremenet ar bed kentañ."\n(Diskuliadur 2, 3- 4)\nLakaet e brezhoneg gant Tad Job LEC�HVIEN


Gouel ar Brezhoneg - Wikipedia\n(Adkaset eus Gouel Broadel ar Brezhoneg)\nGouel ar Brezhoneg zo ur fest a zo bet graet en enor d'ar brezhoneg. Tri marevezh zo bet er fest. Dalc’het e vez dre vras e dibenn-sizhun gouel ar Pantekost.\n1 Marevezh Skol an Emsav\n2 Marevezh Emgann ha Stourm ar brezhoneg\n3 Devezh ar brezhoneg\n4 Gouelioù lec'hel\n5 Pevare arnod adalek 2010\n6 Pempvet arnod e 2017\n7 Da betra Gouel ar brezhoneg?\nMarevezh Skol an EmsavAozañ\nE-pad ar bloavezhioù 1970 e veze aozet ar gouel gant Skol an Emsav diazezet war he c'hreizennoù lec'hel gant skoazell aozadurioù evel Ar Falz er penn kentañ ha kevredigezhioù lec'hel all. Dek gwech e voe aozet:\ne Gwengamp da gentañ e 1974,\ne Kastell-Paol (1975),\ne Pont-'n-Abad (1976),\ne Karaez ha Kreiz Breizh (1977),\ne Zinzag-Lokrist (1978),\ner Roc'h-Derrien (1979),\ne Plabenneg (1980),\ne Pontekroaz, bro ar C'hab, Douarnenez(1981),\ne Bro Dreger, ar Roc'h Ugu ha Gwengamp (1982),\ne Pondivi (1983).\nBep bloaz e kemme lec'h ar fest, hervez skouer Eisteddfod Kembre.\nNe oa ket bras-bras ar fest, met brezhoneg a veze, ha trouz a oa bet savet e Pondi pa oa bet klevet ur c'haner o vont e galleg ouzh ar selaouerien diwar al leurenn. (Daveoù a vank)\nMarevezh Emgann ha Stourm ar brezhonegAozañ\nGoude ur c'housk hir e voe adsavet ar fest gant tud Emgann ha Stourm ar Brezhoneg, gant an anv Gouel broadel ar brezhoneg, hag aozet etre 1986 ha 1999, da gentañ e Karaez ha goude e Spezed, war-bouez ur wech bennak e Louergad hag e Langoned.\nE Spezed e veze gwerzhet pe eskemmet bilhedoù lurioù brezhonek, gant poltredoù Sebastian ar Balp, Anjela Duval ha reoù all.\nDevezh ar brezhonegAozañ\nUn Devezh ar brezhoneg zo bet meurik a wech e Karaez etre 2004 ha 2007.\nUr Gouel ar Brezhoneg zo bet ivez e Plougonvelen, deuet da vezañ Plijadur à Saint-Mathieu abaoe 2018, aozet gant Marc'h mor, ur gevredigezh vreizhek eus ar vro.\nPevare arnod adalek 2010Aozañ\nAdsavet eo bet Gouel Broadel ar Brezhoneg e 2010 e Kawan, e Treger, eus an 21 d'an 23 a viz Mae . Gouel Broadel ar Brezhoneg zo bet e Kawan ivez eus an 10 d'an 12 a viz Mae 2011.\nPempvet arnod e 2017Aozañ\nGouel Broadel ar Brezhoneg a voe adarre e 2017 e Langoned.\nAozet eo bet Gouel ar Brezhoneg adarre e 2017 gant ar gevredigezh Mignoned ar Brezhoneg, savet e 2013. Dalc'het eo bet e-pad daou zevezh, d'ar Gwener 19 hag ar Sadorn 20 a viz Mae . Mignoned ar Brezhoneg a oa an oustilh melestradurel hag arc'hantel a zouge ar raktres, kevratet gant ar gevredigezh "Gouel Broadel ar Brezhoneg" he doa douget ar raktres abaoe kreiz ar bloavezhioù 1990. Abaoe ma 'z eo bet adlañset ar raktres, ar skipailh kreiz, sikouret gant ar strollad lec'hel Bod Kelenn, a zouj d'ur reolenn : aozañ an emvodoù diabarzh e brezhoneg. An emvodoù diavaez, gant an ti kêr da skouer, a veze peurliesañ dalc'het e galleg.(Daveoù a vank)\nEtre 2 000 ha 3 000 a dud zo bet hervez an aozerien .\nDa betra Gouel ar brezhoneg?Aozañ\nDaou hent zo bet atav d'an aozerien da zibab war behini e felle dezho mont :\npe ober ur fest evit an niver brasañ, gallegerien eta, ha sachañ tud gant sonerezh dreist-holl, hep nemeur a vrezhoneg, ha neuze ne zere ket an anv ken,\npe ober Gouel ar Brezhoneg evit ar vrezhonegerien (hag evit deskiñ un tamm brezhoneg d'ar re n'ouzont ket), ha neuze ober pep tra e brezhoneg, ha n'eo ket divyezhek, kanaouennoù e brezhoneg hepken (pe hep galleg da vihanañ), tamm galleg ebet na war ar skritelloù na war al leurennoù, brezhoneg er stalioù boued hag evajoù.\nFilm : YouTube\nProgramm GBB 2019 : gant taolioù krenn divyezhek, brezhoneg ha galleg war un dro.\n↑ Ouest-France, 03/03/2017\nAdtapet diwar « https://br.wikipedia.org/w/index.php?title=Gouel_ar_Brezhoneg&oldid=1905094 »\nDernière modification le 18 Mez 2021, à 06:45\nKemmoù diwezhañ degaset d'ar bajenn-mañ d'an 18 Mez 2021, da 06:45.


Stumm eus an 19 Gou 2017 da 12:36\n3 okted lamet , 3 bloaz zo\nStumm eus an 19 Gou 2017 da 12:34 (kemmañ)\nStumm eus an 19 Gou 2017 da 12:36 (kemmañ) (dizober)\n[[File:Sacrifice Nestor Pylos Meleager Painter MAN.jpg|thumb|300px|Nestor hag e vibien a ra un aberzh da Boseidon war traezhenn Pilos. [[Krater (lestr)|Krater]] gant tresadennoù ruz, 400-380 kent J.-K. Livadenn gant liver [[Meleagros]]]]\nE [[mitologiezh]] [[Henc'hres]], '''Nestor''' (en [[henc'hresianeg]] Νέστωρ ''Néstôr'') a oa mab yaouankañ [[Neleüs]], roue [[Pylos]], ha [[C'hloris]]. Anavezet eo dreist-holl evit e roll e [[Brezel Troia]] hag en avanturioù [[Herkules]]\nLazhet e voe e holl vreudeur gant [[Herakles]] hag eñ an hini nemetañ a chomas bev. Daou zoare disheñvel zo da zisplegañ perak ne voe ket lazhet hervez an hengoun : pe e oa o vagañ e [[Gerenia]], e [[Messenia]], pell diouzh e vreudeur, pe e oa an hini nemetañ en doa nac'het esaea laerezh [[Gerion|Oc'hen Gerion]], ambrouget gant [[Herakles]], a oa graet gant [[Neleüs]] hahag e unnek mab all. En eskemm e vije bet lezet e vuhez gantañ gant an [[haroz]] hag en dije graet anezhañ roue Messenia.\nHervez ur vojenn all en doa goulennet Herakles digantañ bezañ gwalc'het eus un dle gwad hag e oa bet refuzet gant tad Nestor. Heracles a lazhas neuze NeleusNeleüs hag e vibien, en o zouez Alastor, tra ma chomas bev Nestor.\nAdtapet diwar « https://br.wikipedia.org/wiki/Dibar:MobileDiff/1755719 »


Pajenn:Troude ha Milin - Ar marvailler brezounek.djvu/42 - Wikimammenn\nGwarek, Gwaff ha Kleze, ho zri atao ho-unan, a c′hoarie etre-z-ho. Muia ma c′hellent e pelleant dioc′h ar vugale all, o veza, eme-z-ho, n′oant ket karet gant-ho. Evel-se nebeud-a-nebeud ec′h en em guzulient diwar-benn ho doa da ober.\nPa oe paket ho c′houezek vloaz gant-ho, ann hini a reat Gwarek anezhan a lavaraz d′he zaou vreur all a felle d′ezhan mont kuit. — Pa′z eo gwir a lavarer, eme-z-han, n′emomp ket aman er gear ha n′hon euz hon tri na tad, na mamm anavezet, me breman a fell d′in klevet ha gouzout euz a be leac′h ounn.\nEvel-d-oun-me, c′houi ivez breudeur, hoc′h euz klevet meur a weach hano euz a Labous ar wirionez ; ne ve ket fall, a gredann, d′ann eil goude egile ac′hanomp, mont da glask her paka, ha pa vezo paket e wezimp diout-han piou eo hor c′herent hag e pe vro emaint.\n— Gwir a leverez, eme ann daou all, ha breman p′emomp enn oad da vale, ez eo red d′e-omp mont enn hon tro, pa n′omp ket ginidik ac′hann. — Mad, eme Gwarek, me ielo da genta warc′hoaz da c′houlou-deiz. Setu aman ar warek a zo bet roet d′in gant ar miliner ; mont a rann da staga anezhi oc′h ar wezenn lore a zo aze e korn ar liorsik. Pa welot e vezo kouezet d′ann douar, e c′hellot lavaret e vezinn maro, ha neuze unan ac′hanoc′h a ielo d′he dro da glask Labous ar wirionez, ha goude ann eil, ez aio ann trede da ziveza.\nA-unan ho zri war gement-man, Gwarek, pa oe\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/42&oldid=144347 »